Ақмўла ва Қарағанди вилоятларида гўштни қайта ишловчи мажмуа ва 16 та сут-товар фермалари барпо этилади | Қозоғистон янгиликлари: Сўнгги хабарлар «Kazakh TV» каналида | Kazakh TV\nАқмўла ва Қарағанди вилоятларида гўштни қайта ишловчи мажмуа ва 16 та сут-товар фермалари барпо этилади\nҚозоғистон агросаноат мажмуаси мамлакат иқтисодий тараққиётининг ҳаракатлантирувчи кучларидан бири. Соҳа ривожи замонавий технологияларни жорий этиш ва миришкорларни қўллаб-қувватлашни талаб этади. Қишлоқ хўжалиги вазирлиги соҳа дастурига мувофиқ, келгуси 10 йил давомида сут ва парранда гўшти етиштиришни уч марта оширишни мўлжаллаган. 2021 йилгача Ақмўла ва Қарағанди вилоятларида гўштни қайта ишловчи мажмуа ва 16 та сут-товар фермалари барпо этилади. Бу тадбирларнинг барчаси қишлоқ хўжалиги соҳасида импорт ўрнини босиш бобида қўйилаётган қадамлардир.\nАРМАН ЕВНИЕВ, ҚР ҚИШЛОҚ ХЎЖАЛИГИ ВИЦЕ-МИНИСТРИ:\n- Тахминий ҳисобга кўра, биз бир миллион тонна сут ва сут маҳсулотлари импорт қиламиз. Ана шу маҳсулот 2018-2019 йилларда аниқ қайси фермада, қайси молдан олинади, қандай технологиядан фойдаланилади, лойиҳа ташаббускорлари кимлар, қачон ишга тушади, буларнинг барчасини аниқ-тиниқ ёзиб чиқаяпмиз. Бошқача айтганда, битта фермерга биттадан лойиҳа тўғри келади.\nРақамлаштириш жорий этилгани ҳам ўз ижобий натижаларини беряпти. Янги технологиялар туфайли фермерлар ҳисоб ишларини самарали олиб боришяпти. Ғарбий Қозоғистон вилоятидаги хўжаликлардан бирида ишлаб чиқилган мобиль илова қўшни чорвачилик хўжаликларининг ҳам эътиборини тортди. Уни кузатиб бориш учун фақат GPS-маёқ сифатида хизмат қилувчи уяли телефон зарур. Бирор жонивор бўйнига маҳкамланган телефон отарнинг қаердалигини мунтазам кузатиб туриш имконини беради.\nСАЯН БАЕТОВ, БЎКЕЙЎРДА ТУМАНИНИНГ ХАН ЎРДА ҚИШЛОҒИДАН:\n- Сурув яйловга кетади, мен эса уни кузатиб ўтираман, холос. Отар ёки унинг бир қисми узоқлашиб кетаётган бўлса, телефондаги иловани очиб, қайси томонга юрганига қарайман. Шунга кўра изидан таъқиб қиламан ва барчасини топиб оламан. Ўтган йили боқилаётган қўйлардан бирортасини йўқотиб қўймадим.\nУшбу мобиль илова фермерга моллари сонини тўғри ҳисоблашга кўмаклашади. Хўжаликдаги ҳайвонлар радиочастотали биркалар билан таъминланган. Улар орқали ҳар бир жониворни электрон шаклда таниш мумкин. Барча маълумотлар қишлоқ хўжалиги вазирлиги маълумотлар базасида сақланади. Илова орқали фермер базага кириши, жонивор паспортига зарур ўзгаришлар киритиши мумкин. Фермер ғоясига қишлоқ хўжалиги вазирлигида ҳам қизиқиш билдирилди.\nҚозоғистон агросаноат мажмуасимобиль илова


Ўзбекистонда чиқинди масаласи: қонун, муаммо ва ечим — ekolog\nЎзбекистонда чиқинди масаласи: қонун, муаммо ва ечим\nБугунги кунда чиқинди муаммоси нафақат Ўзбекистонни балки бутун дунё аҳлини ташвишга солмоқда. Урбанизация жараёни жадаллашиб, шаҳарлар кенгаяётган, аҳоли сони ўсаётган ва унинг эҳтиёжини қондириш учун миллионлаб турдаги товарлар ишлаб чиқарилаётган бир пайтда чиқиндиларни қайта ишлаш ва уларнинг утилизацияси энг катта экологик муаммолардан биридир. Статистик маълумотларга эътибор қаратадиган бўлсак, бир кунда дунё аҳолиси аҳолиси ўртача умумий ҳажмда бир йилда 300 кг. чиқинди ташлайди. Мазкур рақамни 365 га кўпайтиринг ва бир кунда бир одам ташлайдиган чиқинди миқдорига эга бўласиз — 300/365=0,822 кг. Ушбу рақамни мамлакат аҳолисига кўпайтирсангиз, бир мамлакатнинг чиқариб ташлайдиган чиқинди миқдори чиқади. Масалан, Ўзбекистон бўйича 0,822х 34 500 000 нафар аҳоли (1.01 2021 йил ҳолатига) бир кунда мамлакатимиз аҳолиси 28 млн.359 минг килограмм чиқиндини чиқариб ташлашади. Дунё бўйича бу 6 млрд.495 млн. 339 килограммни ташкил этади (10.07.2021 ҳолатига) ва фақат унинг 30 фоизигина қайта ишланади, қолгани эса аста-секинлик билан Она сайёрамизни қопламоқда. Чиқиндилар турли хил қимматбаҳо металлар, шиша идишлар, макулатура, пластик, ерга ўғит бўла оладиган озиқ-овқат маҳсулотларининг қолдиқларидан иборат.\nБозорга бордик, ҳар бир маҳсулотни алоҳида қора (оқ, кўк) пакетга солиб беришди. Уйга келиб, харидни музлаткичга жойлагач, бироз ифлосланган пакетларни ахлат челакка ташлаймиз. Кечқурун челакни ахлат тўплаш жойига олиб бориб, бўшатамиз. Бу шаҳарда. Қишлоқда эса, икки марта юқиб, яна қайта ишлатгач, бироз йиртилган, тешилган пакетлар қишлоқнинг чеккасидаги ахлат уюмига тўкилади. Сал шамол турса, пакетлар қора қузғун сингари ҳавога кўтарилади. Машинада кетаётганимизда, далага нон ураб олиб чиққанимизда, йўлда кетаётганимизда ўйлаб ўтирмай, бўшаган пакетларни четга улоқтирамиз. Қарабсизки, йўл чети, аҳоли пунктлари, далаларда инсоннинг нигоҳи етган жойда енгил шабодада “бир бирини қувлаётган” пакетларни кўрасиз. Полиэтилен пакетларни тадбиркорлар қайта ишлашади, аммо уларни алоҳида топширишга аҳолида рағбат йўқ. Чунки жуда енгил ва 1 кг.си атиги 2000 сўм туради. Демак, чиқиндига ёки йўл четига кераксиз пакетларни ташлаб кетиш осонроқ. Уларнинг аксарияти албатта аҳоли пунктларидан чиқинди полигонларига олиб келинади. Айни пайтда республика бўйлаб 221 та чиқинди полигони мавжуд бўлиб, уларнинг майдони 0,5 гектардан 70–80 гектаргача боради. Кўпчилик полигонларнинг фойдаланиш муддати 20–30 йилни ташкил этади. Тасдиқланган Ўзбекистон Республикасида қаттиқ маиший чиқиндилар билан боғлиқ ишларни амалга ошириш стратегиясига мувофиқ, чиқинди полигонларининг ҳолатини оптималлаштириш режалаштирилган. Унга кўра, республикадаги полигонлар сони қисқартирилиб, 59 таси қолдирилади.\nПолигонларни қайта реконструкция қилиш кўзланган. Жаҳоннин етакчи давлатлари, маиший чиқинди полигонлари тўлгач, уларга газ олувчи трубалар ўрнатилади ва рекултивация қилинади. Яъни, чиқинди уюмларининг устидан тупроқ тортилади, дарахт ва ўсимликлар экиб кўкаламзорлаштирилади ҳамда давлат ер фондига қайтарилади. Аммо бунгача ҳали борю Ноқонуний чиқиндихоналар эса тобора кўпаймоқда.\nЭкология ва атроф-муҳитни муҳофаза қилиш давлат қўмитаси раиси ўринбосари Ислом Боқижоновнинг таъкидлашича, “ 2018 йил 6 минг , 2019 йил 10 мингдан ортиқ, 2020 йил 9 ой ичида 20 мингдан зиёдроқ чиқиндиларни белгиланмаган жойларга ташаш бўйича маъмурий ҳуқуқбузарликлар аниқланган”\nЧиқиндихоналар ичида кўплаб хавфли чиқиндилар ҳам мавжуд: батарейкалар ичидаги симоб, флюорисцент лампалардаги фосфор-карбонатлар ва маиший эритмалардаги токсик кимёвий моддалар, буёқлар, ёғоч буюмларни асраш учун ишлатиладиган турли хил кимёвий қопламалар бунга мисол бўла олади. Чиқиндиларнинг кўпайишига асосий сабаблардан бири аҳоли эҳтиёжларини қондирадиган буюмларнинг ишлатиладиган муддатининг қисқалигидир. Бир марталик қоғоз ва пластик идишлар, кийимлар, бошқа буюмлардир. Чиқиндиларни қайта ишлаш бугунги кунда замон талабидир. Айниқса бу муаммо саноати ривожланиб бораётган шаҳарларда долзарбдир. Айни пайтда йирик шаҳарлар чиқиндиси унинг ташқарисига олиб чиқилиб ташланади. Ривожланган мамлкатларда қайта ишланишга яроқсиз материаллар эса биогаз, биоқувватга айлантирилади.\nБиздачи? Ўзбекистонда фақатгина пластик, қоғоз, полиэтилен, шиша, картон қайта ишланади. Ўзида заҳарли кимёвий моддаларни мужассам этган маиший чиқиндилар, батарейкалар афссуки қайта ишланмайди. Улар ҳаттоки сараланмай, умумий чиқиндилар билан полигонга чиқариб ташланади. Чиқиндиларнинг чириш муддати эса уч авлодни ортда қолдиради.\nАйтиш жоизки сўнгги йилларда уйда ишлатиладиган товарлардан чиқаётган чиқиндилар ичида инсон ҳаётига нисбатан хавфлиси 45 фоизни ташкил этади. Булар батарейкалар, буёқлар, ёғ ва буёқни эритувчилар, пестицидлар, таркибида фософор бўлган элементлар, флюорисцент лампалар ва ҳоказо. Ахлатхонага ташланган бундай чиқиндилар ер усти ва ер ости сувларини заҳарлайди, инсон саломатлигига хавф солади.\nМаҳаллий бошқарув ва ўз-ўзини таъминлаш Сан-Франциско институтининг ходими Д.Мориснинг фикрига кўра, дунёнинг ҳар бир шаҳри йирик металл конига нисбатан, кўпроқ металга эга. Бугунги кун масаласи чиқиндига чиқариб ташланадиган шаҳар металини самарали равишда қайта ишлаш ва қўллашдан иборат. Чиқиндиларни қайта ишлаш бир неча баробарга электр энергияси ва сувдан фойдаланишни камайтиради. Масалан, алюминийни боксит ўрнига чиқиндидан ажратиб олиш электр қувватининг сарфи ва атроф-муҳит ифлосланишини 95 фоизга камайтиради. Макулатурадан қоғоз олиш эса нафақат дарахтлари кесилишидан асрайди, балки электр қувватининг сарфини тўртдан уч қисмга камайтиради. Яъни 1 тонна қоғозни қайта ишлаб чиқаришга уни ёғочдан тайёрлаш учун кетадиган сувнинг ярми сарф бўлади, холос. Шунингдек, кундалик ишлатиладиган буюмлар муддатини узайтириш, селофан халталар ўрнига матодан тикилган халталардан фойдаланиш, бир марталик идишлар қўлланилишини камайтириш ҳам чиқиндилар ҳажмини камайтирилишига олиб келади. Бундан ташқари янги буюмлар ишлаб чиқарилишига кетадиган қувватнинг қайта ишлаб чиқиш натижасида камайиши бугунги кунда долзарблашиб бораётган иссиқхона эффектининг пайдо бўлиши ҳамда кислотали ёмғирларнинг ёғишини олдини олишга ёрдам беради.\nБугунги кунда Ўзбекистонда чиқиндиларни бартараф қилиш масаласи 2002 йилда қабул қилинган “Чиқиндилар тўғрсида”ги қонун (ҳозир ўзгартирилмоқда). Президентнинг 2017 йил 21 апрелда қабул қилинган “2017–2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги қарори билан маиший чиқиндиларни ташиш билан шуғулланадиган “Тоза ҳудуд” ДУК ва кластерлар ташкил этилган эди. Мазкур қарорга асосан, аҳоли пунктларида чиқиндиларни вақтинчалик сақлаш пунктлари қурилиб, ишга туширилди. Санитар тозалаш тизимлари замонавий техникалар билан таъминланди.\n2019–2028 йиллар даврида Президентнинг 17.04.2019 йилдаги тегишли қарори билан Ўзбекистон Республикасида қаттиқ маиший чиқиндилар билан боғлиқ ишларни амалга ошириш стратегияси тасдиқланди. Унга кўра:\nаҳолининг қаттиқ маиший чиқиндиларни тўплаш ва олиб чиқиб кетиш бўйича хизматлар билан тўлиқ қамраб олинишини таъминлашга йўналтирилган санитария жиҳатидан тозалаш инфратузилмасини ривожлантириш;\nқаттиқ маиший чиқиндиларни қайта ишлашнинг самарали ва замонавий тизимини яратиш;\nполигонларга кўмиш учун йўналтириладиган қаттиқ маиший чиқиндилар ҳажмини камайтириш, санитария ва экологик меъёрлар талабларига мувофиқ келадиган замонавий қаттиқ маиший чиқинди полигонларини яратиш, шунингдек, мавжуд полигонларни ёпиш ва рекультивация қилиш бўйича чора-тадбирларни кўриш;\nсанитария жиҳатидан тозалаш соҳасида нархлар шаклланишини такомиллаштириш ва тарифларни оптималлаштириш;\nқаттиқ маиший чиқиндилар билан боғлиқ ишларни амалга ошириш объектларидан муқобил энергия манбалари сифатида фойдаланиш.\nҲужжатнинг принципларидан бири — «ифлослантирувчи тўлайди». Чиқиндилар билан боғлиқ ишларни амалга ошириш бўйича харажатлар чиқиндиларни ҳосил қилувчилар томонидан қопланишини кўзда тутувчи ҳуқуқий ва иқтисодий асослар яратилади.\nСтратегия икки босқичда амалга оширилади:\n2019–2021 йй. — қаттиқ маиший чиқиндилар билан боғлиқ ишларни амалга ошириш соҳасидаги қонунчилик базасини ва иқтисодий тартиботлар механизмларини такомиллаштириш, қаттиқ маиший чиқиндиларни тўплаш ва олиб чиқиб кетиш бўйича хизматлар кўрсатишнинг самарали ташкил этилишини таъминлаш мақсадида санитария жиҳатидан тозалашнинг моддий-техник базасини ва инфратузилмасини ривожлантириш, тўлов интизомини мустаҳкамлаш, қаттиқ маиший чиқиндилар билан боғлиқ ишларни амалга ошириш соҳасида экологик таълим тизимини ривожлантириш учун методик ва ахборот таъминотини яратиш;\n2022–2028 йй. — қаттиқ маиший чиқиндиларни саралаб йиғиш бўйича инфратузилмани ривожлантириш, полигонларни оптималлаштириш, қайта юклаш станциялари ва чиқиндиларни қайта ишлаш объектларини қуриш, чиқиндилар билан боғлиқ ишларни комплекс амалга ошириш кластерлари фаолиятини такомиллаштириш, уларнинг қаттиқ маиший чиқиндиларни қайта ишлаш бўйича салоҳиятини ривожлантириш. Ушбу босқичда қуйидаги мақсадли индикаторларга эришиш режалаштирилмоқда:\nаҳолини қаттиқ маиший чиқиндиларни тўплаш ва олиб чиқиб кетиш бўйича хизматлар билан қамраб олишни 100%га етказиш;\nҳосил бўладиган қаттиқ маиший чиқиндиларнинг камида 60%ини қайта ишлашни таъминлаш;\nўзига хос қаттиқ маиший чиқиндиларни (таркибида симоб бўлган чиқиндилар, автошиналар, аккумуляторлар, ишлатилиб бўлинган мойлар, қадоқлаш чиқиндилари ва ҳ.к.) қайта ишлаш ҳажмини 25%гача ошириш;\nполигонларга кўмиш учун йўналтириладиган қаттиқ маиший чиқиндилар ҳажмини 60%гача камайтириш;\nбарча полигонлар ҳолатини ўрнатилган талабларга мувофиқлаштириш, ёпилган полигон ерларини тўлиқ рекультивация қилиш;\nқаттиқ маиший чиқиндилар билан боғлиқ ишларни амалга ошириш объектларида муқобил энергия манбаларидан 35%гача фойдаланиш;\nполигонлар ҳолати мониторингини (ер ости (сизот) сувлари ва атмосфера ҳавосининг ҳолати устидан назорат) 100%гача таъминлаш.\nСтратегияни амалга ошириш бўйича Ҳаракатлар дастурида ушбу соҳага оид аниқ инвестиция лойиҳалари назарда тутилган. Уларни амалга оширишга бюджет маблағлари ва халқаро молия институтларининг хусусий секторга жалб қилинган маблағлари сарфланади.\nБундан ташқари, Вазирлар Маҳкамасининг 22.02.2021 йилдаги «Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш тўғрисида (Ўзбекистон Республикаси Президентининг «Маиший ва қурилиш чиқиндилари билан боғлиқ ишларни бошқариш тизимини янада такомиллаштириш чора-тадбирлари тўғрисида» 2020 йил 29 сентябрдаги ПҚ-4845-сон қарори)»ги 88-сон ва бошқа қарорлар билан мувофиқлаштирилади. Қарор Президентнинг 29.09.2020 йилдаги «Маиший ва қурилиш чиқиндилари билан боғлиқ ишларни бошқариш тизимини янада такомиллаштириш чора-тадбирлари тўғрисида»ги ПҚ-4845-сон қарори ижросини таъминлаш мақсадида қабул қилинган. Унга кўра, қуйидаги ҳужжатларга ўзгартириш ва қўшимчалар киритилди:\nМаиший чиқиндиларни тўплаш ва олиб чиқиш бўйича хизматлар кўрсатишни ташкил этиш учун ҳудудларни тадбиркорлик субъектларига бириктириш тартиби тўғрисидаги низомга (25.09.2018 йилдаги 765-сон ВМҚ билан тасдиқланган);\nСанитария жиҳатидан тозалаш инфратузилмаси объектларини жойлаштириш ва улардан фойдаланиш ҳамда маиший чиқиндилар билан боғлиқ ишларни амалга ошириш қоидаларига (2.10.2018 йилдаги 787-сон ВМҚ билан тасдиқланган);\nҚаттиқ ва суюқ маиший чиқиндиларни тўплаш ва олиб чиқиб кетиш бўйича хизматлар кўрсатиш қоидаларига (6.02.2019 йилдаги 95-сон ВМҚ билан тасдиқланган);\nСанитария жиҳатидан тозалашга ихтисослаштирилган давлат ташкилотлари ходимлари меҳнатига ҳақ тўлаш ва уларни моддий рағбатлантириш тартиби тўғрисидаги низомга (6.02.2019 йилдаги 95-сон ВМҚ билан тасдиқланган).\nДармон Ибрагимов, “Спорт” телеканали директори ўринбосари. -Мамлакатимизда чиқинди муаммосини ечиш айнан тадбиркорларимиз эътиборини мазкур муаммога қаратишда деб ўйлайман. Чиқиндини қайта ишлайдиган корхоналар сонини кўпайтириш билан биргаликда, ривожланган мамлакатлар сингари чиқиндини саралашни аҳолига ўргатиш ва юртдошларимизни бу борадаги маданиятини ошириш зарур.\nНодира Алимова, “Қалб нури” ННТ раҳбари:\n-Муаммо тобора юртимизда долзарблашиб бормоқда. Уни бартараф этишнинг бир қанча йўллари мавжуд. Шулардан бири чиқиндини қайта ишловчи корхоналарни кўпайтириш, чунки уларни саралагани билан яна битта ахлатхонага олиб бориб ташлаш бирор бир самара бермайди. Бундан ташқари айнан кўчага ахлат ташлаганлик учун катта миқдордаги жарималарни жорий этиш ва уларни амалга оширилишини назорат этиб бориш ҳам фойдадан ҳоли эмас. Буни Сингапур мисолида ҳам кўриш мумкин. Чиқинди муаммоси ва аҳолининг бу борадаги хатти-ҳаракати юқори жарималар орқали ҳал этилди ва ҳозирда у дунёнинг энг тоза мамлакатларидан бири ҳисобланади. Бундан ташқари ҳозир кўплаб ташланаётган турли хил эски маиший техника таркибидан зарур металларни ажратиб олиш мумкин. Бунга ихтисослашган корхоналар очиш лозим.\nЎзбекистонда маиший чиқинди муаммоси аксарият ҳолатда чиқинди қутиларнинг етишмаслиги билан ҳам боғлиқ. Бу муаммони ҳал қилиш учун Инновацион ривожланиш вазирлиги қошидаги Илғор технологиялар марказининг Тижоратлаштириш ва технологиялар трансфери бўлими етакчи мутахассиси Рустам Ибрагимов Ecocity чиқинди қутиларини ишлаб чиқди.Рустам Ибрагимовнинг тушунтиришича, битта қутининг алоҳида 3та тортмачалари бўлиб, улар калит билан очилади. Калит эса универсал қилиб ясалади ва кейинчалик ўрнатиладиган ҳар бир қутини у билан очса бўлади. Чиқинди қутиларининг ҳар бирига LED экранлар ўрнатилган, лекин улар ортиқча сарф-харажат талаб қилмайди. Сабаби қутиларнинг юқори қисмига қуёш батареялари ўрнатилади.Экранларда чиқиндини тўғри келган ерга ташлаш тўғри эмаслиги ҳақида ижтимоий роликлар ва турли рекламалар жойлаштирилади. Рекламалар учун тадбиркорлар тўлаган пулни эса чиқиндиларни олиб кетадиган ҳудудий ободонлаштириш бошқармалари ходимларига иш ҳақи сифатида бериш, кейинги қутиларни ўрнатишга сарфлаш мумкин. Ягона инновацион чиқинди қутига кузатув камераси ўрнатилган, кейинчалик ўрнатиладиганларини ҳам кузатув камералари билан жиҳозлаш режалаштирилган.\nЯна бир муаммо қурилиш чиқиндилари. Хўш, қурилиш чиқиндилари қаерга ташланади? Афсуски, Ўзбекистонда қурилиш чиқиндиларини қабул қиладиган полигонлар йўқ. Айнан ноқонуний чиқиндихоналар қурилишдан чиқаетган қолдиқлардан ташкил топмоқда. Масалани Ўзбекистон Республикаси Экология ва атроф-муҳитни муҳофаза қилиш давлат қўмитаси Чиқиндилар билан ишлаш соҳасида ишларни мувоқифлаштириш ва ташкил этиш бошқармаси бошлиғи ўринбосари Жамшид Ишчанов шарҳлади:\nЯпония. Японияда 90% чиқинди қайта ишланади. Ҳар бир фуқаро хонадонидан чиққан чиқиндиларни ташлашдан олдин саралайди. Ноқонуний ташланган чиқинди катта жарима тўланишига сабаб бўлади.\nИспанияда машина деразасидан ахлат улоқтирганлик учун 200 евро, сигарет қолдиғини йўлакка ташлаш 90 евро миқдорда жаримага асос бўлади. Германияда ахлоқсиз фуқароларни “чиқинди изқуварлари” ушлашади. Кўчаларда ўрнатилган видеокамераларда қайд этилган хатти-ҳаракат махсус қутига ташланмаган ахлат учун 100 еврогача жарима тўлашга асос бўлади. Сигарет қолдиғи, музқаймоқ ёки конфет қоғози, салқи ичимлик шишасини ерга ташлаш 20 евро, сақични, қолдиқ овқатларни улоқтириш 35 еврони ташкил этса, эски мебель, электрон техникани ташлаганлик учун 150дан 600 еврогача жарима тўлашга тўғри келади. Швецияда ерга ташланган қоғоз унинг эгасига 90 евро, Сингапурда эса 300 дан 1000 долларга тушади.\nЧиқиндилар билан курашиш ҳар биримизнинг вазифамиз. Фарзандларимиз учун ифлос дунёни эмас, балки тоза, ям- яшил келажакни барпо этиш ўз қўлимизда.


24 Январь 2021 14:48\nАвтомобилсозлик саноатининг Қозоғистон ЯИМга қўшган ҳиссаси 612,8 млрд тенге ташкил қилади. Янги автомобил бозори 24 фоизга ўсди.\n«Қозоғистонда сотиладиган учта автомобилдан иккитаси Қозоғистонда ишлаб чиқарилган. Пандемия билан боғлиқ барча қийинчиликларга қарамай, Қозоғистон 2020 йилда ҳам ўсишда давом этди ва бу дунёдаги энг яхши натижалардан биридир. Қозоғистон автобизнес ассоциацияси (АКАБ) маълумотларига кўра, 2020 йилда расмий дилерлар 92 989 та янги автомашина ва тижорат транспорт воситаларини 972 миллиард тенга сотдилар, бу 2019 йилга нисбатан жами 24 фоизга кўпдир», - дейилади департаментда.\nҲаммаси бўлиб 2020 йилда Hyundai автомобили 22 136 (+ 39%), 19 434 дона Chevrolet ва Ravon (+217%) , Lada русумли автомашиналар 15 848 (+ 8%) ишлаб чиқарилган. Кучли бешталикка шунингдек Kia (4 863 дона) ва JAC (4 173 дона) киради.\n2020 йилда сотувлар чўққиси тўртинчи чоракда қайд этилган, йилнинг сўнгги ойларида 29 465 та автомобил сотилган, уларнинг аксарияти Hyundai ва Chevrolet автомобиллари, бу 2021 йил учун яхши бошланишни кўрсатади.\nҲаммаси бўлиб, йил якунларига кўра Hyundai етакчи ўринни эгаллаб турибди, дилерлар 17 856 дона автомобил сотдилар (ўтган йилги натижаларга нисбатан + 20%). Lada ҳали ҳам иккинчи қаторда - 17 453 дона сотилган (+ 14%) ўтган йили.\nҚозоғистонда сотиладиган энг машҳур автомобиллар Hyundai, Lada ва Chevrolet.\nКалит сўзлар: Транспорт, Жамият, Автомобилсозлик, ҚР Индустрия ва инфратузилмаларни ривожлантириш вазирлиги,


Самарқандда қайнонасини ўлдирган келин 12 йилга озодликдан маҳрум қилинди\nДобавлено: 06.12.2018, 12:12\nШу йилнинг ёз ойларида самарқандлик 36 ёшли аёлнинг қайнонасини пичоқлаб ўлдиргани ҳақидаги хабарни эшитган киши борки, уни ларзага солади. Олий маълумотли, яхши бир оиланинг бекаси бўлган аёл нега бу жиноятга қўл урди? Бир инсон умрига зомин бўлиши учун шунча нафрат ниманинг эвазига уни маҳв этди?\nАёл кишининг бундай жиноятга қўл уриши, албатта, ҳар қандай кишини ларзага солади. Айниқса, жиноят содир этгандан сўнг бу қилмишини устамонлик билан яширишга уриниши кишида унга нисбатан нафрат уйғотади.\nУ бу хонадонга келин бўлиб тушганидан бери, яъни 2006 йилдан буён қайнонаси билан бирга истиқомат қилган. Оилада келишмовчиликлар бўлган. Қайнона ҳовлининг ярмини сотиб, уни қизига расмийлаштириб бергач, ўртада ўзаро низолар авж олган.\nАммо гувоҳлар фикрига таянадиган бўлсак, қайнона ўғлини ва келинини бу ҳовлидан чиқариб юбориш ниятида бўлмаган. Ўзаро келишмовчилик эса давом этаверган. Шундай кунларнинг бирида қулай фурсатни пойлаб, уйда ҳеч ким йўқлигидан фойдаланган келин қайнонасига кетма-кет пичоқ санчади. Қизиқ, у пичоқ санчаётганда турмуш ўртоғининг онасига эмас, балки ўз ҳаётига ҳам зомин бўлаётгани, жажжи қоракўзлари, оиласини ҳам пароканда қилаётганини ўйлаганмикан? Назаримда, ўйламаган. Сабаби, қайнонасини ўлдиргандан сўнгги хатти-ҳаракатлари бундай ўйлашга изн бермайди. У гўё моҳир жиноятчидай мурдани плёнкага ўраб, ертўлага туширишга ҳаракат қилади.\nЯнаям даҳшатлиси, бу ишни амалга ошириш учун вояга етмаган, ҳали 12 ёшга ҳам кирмаган ўғилларидан ёрдам сўрайди. Бувисининг мурдасини кўриб, қўрққан болакайлар онасига ёрдам беришдан бош тортади. Онаси эса уларга бу гапни ҳеч кимга айтмасликни тайинлайди.\nУйига турмуш ўртоғи кириб келганда ҳам гўё ҳеч нарса бўлмагандай ўзини тутади. Қайнонасини эса узоқроқ қариндошлариникига меҳмондорчиликка кетганини киприк қоқмай айтади.\nАёл нафақат ўзи, фарзандларининг ҳам ҳаётига соя солди, бир турмушни қулатди, жаҳл, нафрат туфайли ўз оиласи тинчлигига ҳам зомин бўлди.\n"Зарафшон" газетасидан олинди


“Гап топа олмади” – Азиз Хайдаров Даврон Кабулов билан бўлган суҳбат ҳақида гапириб берди\nЎзбекистон миллий терма жамоасининг собиқ футболчиси Азиз Хайдаров интервью берди. У суҳбат давомида Даврон Кабулов (ҳажвий “Миллион” жамоасидаги чиқишлари билан машҳур – таҳр.) билан бўлган мулоқот ҳақида гапириб берди.\nЎзбекистон футбол ассоциацияси қошидаги миллий терма жамоалар маркази директори Хайдаров миллий жамоани бошқариш ниятида бўлган Кабулов билан унинг ушбу мақсади ҳақида суҳбатлашган. Хайдаровнинг сўзларига кўра шоумен унинг гапларига жавоб бера олмаган ва изоҳдан қочган.\n“Шу одамни кўриб қолдим. Мен унга мана шунақа таклифлар берардингиз, мен терма жамоани бошлиғиман, келинг мен сизга бир жамоа берай, терма жамоа эмас, шунчаки бир ёшлар жамоасини бераман, бир машғулот қилдириб кўринг, дедим. Мен унга ушбу жараёнда қатнашиб кўришни таклиф қилдим. Мен унга яна агар мен қўлимга микрофон олиб қўшиқ айтсам, устимдан куласиз, дедим. Мен ҳам худди шунақа, сизни битта машғулотда кўрмоқчиман десам гап топа олмади”, – дейди Хайдаров.\nЭслатиб ўтамиз, аввалроқ шоумен жамоани бошқаришга тайёр эканини ва жаҳон чемпионатига олиб чиқишга тайёр эканини айтган. У, шунингдек, агар шундай таклиф тушса ҳазиллашган эдим дея қочиб кетмаслигини, балки шу таклифни қабул қилишини билдирган.\nЎзбекистон янгиликлари » Спорт » “Гап топа олмади” – Азиз Хайдаров Даврон Кабулов билан бўлган суҳбат ҳақида гапириб берди\nO'zLiDeP фракцияси Конституцияга ўзгартириш ва қўшимчалар киритиш жараёнини бошлаш таклифи билан чиқди 1


Мактаблардаги инклюзив синфлар учун белгиланган ёшдан 2 йилга ошган болаларни қабул қилишга рухсат берилди\nЎзбекистон 11:02 / 18.10.2021 3100\nУмумий ўрта таълим ташкилотларида инклюзив таълимни ташкил этиш тартиби тўғрисидаги низом тасдиқланди. Низомга кўра, ўқувчиларнинг бино ичида ҳаракатланиши ва таълим олишлари учун махсус шароитлар яратилган мактабларда инклюзив ва бошланғич таянч коррекцион синфлар ташкил этилади. Бунда ўқувчилар биринчи синфга 7 ёшга тўладиган йилда қабул қилинади.\nШунингдек, мактаблар учун белгиланган ёш меъёридан икки йилга ошган болаларни қабул қилишга рухсат этилади. Ўқувчиларни мазкур синфларга қабул қилиш ҳудудий халқ таълими бошқармаси ҳузурида ташкил этилган Психологик-тиббий-педагогик комиссия хулосасига кўра, ота-оналар ёки уларнинг ўрнини босувчи шахслар розилиги билан амалга оширилади.\nИнклюзив таълим синфларида жами ўқувчилар сони 30 нафардан ошмаслиги керак. Инклюзив ва бошланғич таянч коррекцион синфларга фақат бир хил тиббий ташхисдаги ўқувчилар қабул қилинади.\nҚарорга кўра, инклюзив таълим синфлари ўқитувчиларига меҳнатнинг алоҳида шароитлари учун ҳар ойда тўланадиган устама ҳақи қуйидагича: синфда алоҳида таълим эҳтиёжлари бўлган бир нафар бола учун – лавозим маошининг 10 фоизи; 2 нафар бола учун – лавозим маоши 20 фоизи; 3 нафар бола учун – лавозим маоши 30 фоизи; икки ва ундан ортиқ инклюзив таълим синфларида 4 нафар ва ундан ортиқ бола учун таълим-тарбия ишларини олиб борган ўқитувчиларга ва махсус педагогларга – лавозим маоши 30 фоизи миқдорида.


ИСЛОМ ДИНИДА МУСИҚАГА МУНОСАБАТ\nИсломда мусиқага муносабат ҳақида гап кетганда дастлаб, турли хил бир-бирига зид фикрлар юзага чиқиши, ёки бу борада муайян тўхтамга келинмаган, ҳатто бу соҳа буткул таъқиқлангандек тасаввур ҳосил бўлиши мумкин. Минг афсуски, айрим ўзини олим деб ҳисобловчи кимсалар дин фақат таъқиқлардан иборат бўлиши керак, деб тушунадилар. Албатта, бунинг ўзига яраша сабаблари бор. Хусусан, битта-иккита ҳадисни ушлаб олиб “у мумкин эмас экан”, “буниси ҳаром экан”, деб кетавермасдан аввал бир мавзуга тегишли барча манбаларни атрофлича ўрганиб чиқиб, кейин хулоса чиқарилса, кўпчиликка кўп нарса ойдинлашарди.\nҲар ҳолда бунинг имкони бор. Фақат қарши тарафнинг далиллари билангина чекланиб, бор ҳақиқат шу экан, деб юрган билан илм ҳосил бўлмайди. Умуман, бу ўринда тақдим этилган кўп мисолларни келтириб ўтмаса ҳам бўлар эди. Аммо, “киши – билмаган нарсасининг душманидир”, деган нақл бор. Мусиқа санъати борасидаги кўп зиддиятлар айнан холис маълумотнинг камлиги натижасида юзага келган. Мақсад ҳосил бўлиши учун ислом манбалари чуқур таҳлил билан ўрганиб чиқилса, дастлабки юзаки хулосаларнинг акси намоён бўла бошлайди.\nАввало, Қуръони каримда бу хусусда қатъий бир таъқиқ йўқлигини билиб олиш керак. Қуръоннинг бирорта оятида “мусиқа эшитманглар”, “мусиқа ҳаром”, “мусиқа ножоиз” деган мазмундаги гапнинг ўзи йўқ. Бирор нарсани ҳаром ва ҳалол деб эълон қилиш Аллоҳнинг ҳаққи, бунга ҳеч кимнинг тажовуз қилишга ҳуқуқи йўқ. Аллоҳ таоло Наҳл сурасининг 116-оятида марҳамат қилади:\n“Аллоҳга нисбатан уйдирма тўқиш учун “Бу ҳалол, бу ҳаром” деб тилларингиз васф қилган ёлғонни гапирманглар. Албатта, Аллоҳга нисбатан уйдирма тўқувчилар нажот топмаслар”.\nИсломнинг муқаддас манбаларига холис назар ташласак, мусиқа тўғрисида таъқиқлар мутлақ эмаслигини кўрамиз. Рум сурасининг 15-оятида: “Имон келтирган ва яхши амаллар қилганлар эса (жаннат) гулшанида шодланурлар”, дейилган. Кўпчилик саҳобийлар ва муфассирлар оятнинг охиридаги “шодланурлар” феълини “мусиқа тинглайдилар”, деб изоҳлаганлар. Имом Замахшарийнинг “Кашшоф” тафсирида ушбу оятга бир узун ҳадис илова қилинган бўлиб, унинг мазмунига кўра, Пайғамбар (с.а.в.) жаннат неъматларининг васфини келтирганларида, қавмнинг охиридан бир бадавий: “Эй Аллоҳнинг Элчиси, жаннатда мусиқа тинглаш ҳам борми?”, дейди. Шунда Пайғамбар (алайҳис-салом) “Ҳа эй аъробий… бу жаннат неъматларининг афзалидир”, деган эканлар .\nШундай бўлсада, мусиқанинг шаръий ҳукми ҳақида илм аҳлларининг ўртасида ҳам муайян ихтилофлар мавжуд. Қуръони каримнинг Луқмон сураси 6-оятида мусиқанинг ҳаромлиги ҳақида гап кетган, деган фикрлар бор. Аммо, аввал оятнинг ўзини ўрганиб чиқиш керак:\nМусиқани ҳаром дейдиганлар одатда, ушбу оятдан кейин Абдуллоҳ ибн Масъуд ва Ибн Аббос (розияллоҳу анҳум) “оятдаги “беҳуда сўз” қўшиқдир” деганларини ва бир қанча тобеийлар буни тасдиқлаганларини келтирадилар. Бироқ Абу Исо Термизий, Ибн Ҳажар Асқалоний, Имом Суютий каби олимлар бу йўсиндаги ҳадисларнинг деярли барчасини заиф, баъзиларини мавзу (тўқима), айримларини эса асоси номаълум деб топганларини ҳам билиб қўйиш фойдадан холи эмас. Агар бу хабарлар заиф бўлмаганда ҳам, уларни ҳадис деб баҳолаб бўлмасди. Чунки, уларда Пайғамбаримиздан (алайҳис-салом) бирор-бир ривоят келмаган, балки, саҳобийларнинг фикрлари айтилган. Бу алоҳида манба бўлиб, уни “қавлус-саҳоба” (саҳобийларнинг гапи) дейилади. Аммо, ана шу гаплар ҳам саҳиҳ санад билан етиб келмаган экан. Масалан, улардан энг машҳури, Абдуллоҳ ибн Масъуддан қилинган ривоят деб билинувчи “Ғино (қўшиқ) қалбда нифоқни худди сув ўсимликни ўстиргандек ўстиради” дейилган қавл ҳам аслида заиф . Қози Абу Бакр Муҳаммад ибн Абдуллоҳ Ибн ал-Арабий ўзининг “Аҳкомул-Қуръон” асаридаги Луқмон сурасининг 6-ояти шарҳида ушбу оятда ғино назарда тутилган дейилувчи ҳадисларни келтириб ўтиб, уларнинг барчаси ботил, деган ҳукмни айтади:\n“Ушбу келтириб ўтган ҳадисларимиздан бирор нарса ҳеч бир ҳолда саҳиҳ эмас. Уларни нақл қилувчиларнинг ишончлилари (сиқалари) йўқлиги туфайли… Бу ўринда энг саҳиҳ гап “Албатта бу ботил гап” деювчининг гапидир ”.\nКейинги масала, келтирилган оятдаги бир қатор белгилар бу ерда очиқ-ойдин мусиқа ҳақида гап кетмаётганини кўрсатиб турибди. Биринчидан, оятдаги “билимсизлик билан”, “Аллоҳ йўлидан оздириш учун”, “масхара қилиш учун” жумлалари “беҳуда сўзни сотиб олиш”нинг мақсади сифатида келтирилмоқда. Гап мутлақ мусиқа тўғрисида бўлганида эди, унга юқоридаги мақсадлар изофа қилинмас эди. Ёки, ушбу мақсадларнинг йўқлиги ўз-ўзидан мусиқанинг жоизлигига далолат қилар эди. Хуллас, бу оятда мутлақо мусиқа ёки қўшиқ тўғрисида гап кетаётганига қатъий далил йўқ. Ислом шариатида қатъий далилсиз ҳаром ҳукми собит бўлмайди.\nБу ўринда аниқ бир ҳолат ва аниқ бир шахс назарда тутилаётгани оятнинг сиёқидан ҳам маълум бўлиб турибди. Аввало ушбу оят ўзидан кейинги оят билан чамбарчас боғлиқ ва уни умумий маънодан (контекстдан) юлиб олиб талқин этиш нотўғри. Кейинги оятга назар ташлайдиган бўлсак, ушбу фикрнинг тасдиғи намоён бўлади:\nЯъни қачонки ўша “беҳуда сўз”ни сотиб олган кимсага Қуръон оятлари ўқиб берилса, у одам эшитмай юз ўгириб кетар экан. Тафсирларда бу кимсанинг исми ва “беҳуда сўз” нима экани аниқ-тиниқ келтирилган:\n“Ушбу оят Назр ибн Ҳорис тўғрисида нозил бўлган. Чунки, у аъжамларнинг “Рустам” ва “Исфандёр” китобларини сотиб олиб, ўзи Маккага ўрнашиб олган эди. Қачонки, Қурайшиклар “Муҳаммад бундай деди”, дейишса бундан кулар ва уларга Форс подшоҳлари ҳаётидан гапириб берарди ҳамда “ушбу гапларим Муҳаммаднинг гапларидан яхшироқ” дер эди (Имом Қуртубий ушбу оят тафсирида Фарро ва Калбийдан ривоят қилган) . Бу ривоят барча мўътабар тафсирларда бор. Илми бўлса олиб ўқиш керак. Тўртта ҳадиснинг таржимасини ўқиб олиб, дунёнинг илмини биламан деб ўйлаётган бир тўда жоҳилларнинг етагида юриш оқил кишиларга хос эмас.\nУшбу хабардан маълум бўладики, “билимсизлик билан, “Аллоҳ йўлидан оздириш учун” ва “масхара қилиш учун” “беҳуда сўзни сотиб олувчи” кимса аниқ бир шахс бўлиб, у сотиб олган нарса мусиқа ҳам, қўшиқ ҳам эмас, балки, форс эртаклари ва достонлари экан. Аммо, дарҳол “унда эртак ва достонлар ҳаром эканда”, деб хулоса чиқармасдан, оятда унинг сотиб олган нарсаси эмас, балки, сотиб олишдан кўзлаган мақсади – яъни “билимсизлик билан”, “Аллоҳнинг йўлидан оздириш учун”, “масхара қилиш учун”ва Қуръон оятларига бўлган беписанд муносабати қораланаётганини тушуниб олиш керак. Негаки, Қуръони каримда:\nАна энди мусиқанинг шаръан жоизлигига далил сифатида бутун ислом оламида Қуръондан кейинги энг ишончли манба деб эътироф этилган “Саҳиҳи Бухорий”да келган ҳадислардан қуйидагиларни кўриб чиқамиз:\n“Оиша (р.а.) ривоят қиладилар: “Ҳузуримга (отам) Абу Бакр кирдилар. Олдимда иккита ансория жория қизлар “Буос” кунига бағишланган байтларни ашула қилиб айтаётган эдилар. Лекин, иккала жория қиз ҳам ашулачи эмас эди. Шунда Абу Бакр: “Шайтоннинг сурнайлари (келиб-келиб) Расулуллоҳнинг уйларида чалинадими?” – деб койидилар… Шунда Расулуллоҳ (алайҳис-салом): “Эй Абу Бакр, қўяверинг уларни, ҳар бир қавмнинг байрами бордир, бугун бизнинг байрамимиз!” деган эдилар”.\n“Анас ибн Моликдан (р.а.) ривоят қилинадики: “Бир куни Пайғамбар (алайҳис-салом) Мадина кўчаларидан кетаётганида жория қизларнинг: “Биз Бану Нажжор қизларимиз, Муҳаммадга қўшни бўлганимиздан хурсандмиз” – деб куйлаётганини эшитиб қолдилар, ва уларга: “Аллоҳга қасамки,мен ҳам сизларни яхши кўраман” – дедилар ”.\nЮқоридаги ҳадисни Имом Байҳақий “Далоилун-нубувват” асарида ҳам келтирган . Имом Аҳмаднинг ривоятида бу воқеа Расулуллоҳ (алайҳис-салом) Мадинага кириб келаётганларида содир бўлгани батафсил келтирилган:\n“Оиша (розияллоҳу анҳо) айтадиларки, “Набий (алайҳис-салом) Мадинага кириб келган кунлари олдиларида ноғора чалинди. Шунда, Абу Бакр қарши бўлгандилар, Расулуллоҳ (алайҳис-салом): “Уларни қўй, эй Абу Бакр, токи яҳудийлар динимиз гўзаллигини кўриб қўйсинлар”, дедилар. Улар (жориялар) ноғорани уриб, “Биз Бану Нажжор қизларимиз, Муҳаммадга қўшни бўлганимиздан хурсандмиз” – деб куйлай бошладилар”.\nУшбу ҳадисни Имом Бусирий ўзининг “Мисбоҳуз-зужожа фи завоиди Ибн Можа” асарида келтириб: “Ушбу санад саҳиҳ, ровийлари ишончли (сиқот) баъзи қисми “Икки саҳиҳ”да Оишадан ва “Тўртта сунан” соҳибларида Рабиъ бинт Муаввиздан келган”, деган сўзларни айтади.\nБирорта саҳиҳ ҳадисда Пайғамбаримиз (алайҳис-салом) ўзлари мусиқани ҳаром деганлари ёки эшитмасликни буюрганлари, ўзлари эшитишдан бош тортганлари ҳақида гап йўқлиги кўриниб турибди. Қолган ривоятлар эса, заиф ва тўқима асосларга таянганини айтиб ўтдик. Бу бугунги куннинг гапи эмас, ўрта аср муҳаддисларининг хулосаси. Бунинг аксига эргашадиган одам, саҳиҳ хабарни тарк этиб заифига эргашишни танлаган одамдир.\nМусиқа ва қўшиқ тинглашни жоиз, деб билувчилар орасида Ҳужжатул-ислом Имом Ғаззолий, Шаҳобиддин Суҳравардий, Ҳужвирий каби ислом оламининг дарғалари ва қанча бошқа тасаввуф намоёндалари ҳам бор. Имом Ғаззолийнинг “Мукошафатул-қулуб” асарида шундай дейилади: “Мусиқа тинглаш, дуф (ноғора) ишлатиш ҳақидаги насслар, ғино, рақс, дуф чалиш, қилич ва найзаларни ўйнатиш, шунингдек, ушбуларни томоша қилиш ҳамда тинглашнинг жоизлигига ишора қилади. Пайғамбаримизнинг (алайҳиссалом) сафдошларидан Абдуллоҳ ибн Жаъфар, Абдуллоҳ ибн Зубайр, Муғира ибн Шуъба, Муовия ва бошқалар қўшиқ тинглаганлар. Қадимда яшаб ўтганлардан, саҳобийлар ва тобеийлардан бир қанчалари ҳам мусиқа тинглашни айб кўрмаганлар. Солим ибн Абу Ҳасандан “қўшиқ тинглашни ҳаром дея оласизми?” деб сўрашганда, у шундай деганди:\nСаҳиҳ ҳадисларда Пайғамбар (алайҳис-салом) “бошқасини айтавер” деб турганларидан кейин, ким мусиқа тинглашни ёки қўшиқ айтишни жоиз эмас, дея олади? Ҳадисга эътибор қаратсак, Пайғамбар (алайҳис-салом) қўшиқнинг мазмунигагина эътироз билдирганлар. Тўғри, келтирилган ҳадисларда Абу Бакр Сиддиқ (розияллоҳу анҳу) эътироз билдирганлари акс этган. Аммо Пайғамбар (алайҳис-салом) бу муносабатни очиқчасига қувватламаганлари кўриниб турибди. Бундан хулоса шуки, кимдир шахсан қўшиқ ёки мусиқани ёқтирмаслиги мумкин, бу унинг ихтиёри, аммо таъқиқлаш даражасига бормаслиги керак. Яна бир масала, қўшиқларнинг мазмуни, сифати, ижро маҳорати танқид остига олиниши, ҳатто таъқиқланиши ҳам мумкин, аммо ўзи эмас. Бугунги кунда бўлар-бўлмас нарсаларни бетайин мусиқаларга солиб “куйлаётган” айрим ўзини қўшиқчи деб билган, аслида “оммавий маданият”нинг яловбардорлари бўлган кимсалар бундан ўзларига хулоса чиқариб олишлари керак.\nБундан ташқари ислом динида пешқадам бўлган, биз бугун фахр билан тилга оладиган аждодларимизнинг барчаси у ёки бу даражада мусиқа назариёти билан шуғуллангани илм аҳли орасида маълум ва машҳур. Масалан Абу Наср Фаробийнинг “Китобул-мусиқо ал-кабир” (Катта мусиқа китоби), Ибн Синонинг “Жавоме илмил-мусиқо” (Мусиқа илми тўпламлари), Ибн Зайлаънинг “Китобул-кофий фил-мусиқо” (Мусиқа борасида кифоя қилувчи китоб), Сафийюддин Урмавийнинг “Китобул-адвор” (Мусиқий давралар (ритм-усул-парда чизмалари) ҳақида китоб), Зайнулобидин Ҳусайнийинг “Қонуни илми амали мусиқо” (Мусиқа илми қониятлари), Нажмуддин Кавкабийнинг “Дар баёни давоздаҳ мақом” (Ўн икки мусиқий мақом баёни), Абдураҳмон Жомийнинг “Рисолаи мусиқо”, Дарвешали Чангийнинг “Туҳфатус-сурур” (Шодлик туҳфаси) каби қатор асарларни санаб ўтиш етарли. Афсус, оддий халқ бу асарларнинг номини ҳам эшитмаган бўлиб чиқар. Уламонинг вазифаси маърифат тарқатиб, ушбу илмларни ҳеч бўлмаса маълумот тариқасида етказишку аслида. Имом Шотибий айтганидек, илмнинг салмоғи олимни вазмин қилади, илм кишилари ҳиссиётга берилувчан бўлмаслиги лозим.\nБиз Абдураҳмон Жомийнинг мусиқа илмига қўшган ҳиссасини алоҳида қайд этиб ўтмоқчимиз. Абдураҳмон Жомий бутун ислом оламида машҳур, Покистон, Ҳиндистон, ҳатто айрим араб давлатларида ўқитиладиган Ибн Ҳожибнинг араб тили грамматикасига оид “Кофия” асарига шарҳ сифатида “Шарҳи Кофия”, “Шарҳи Мулла” номи билан машҳур “Фавоидуз-зиёийя” асари муаллифидир. Жомий ҳанафий фиқҳини ҳам мукаммал билган, Қуръони каримнинг “Фотиҳа” сурасига тафсир ҳам ёзган, нақшбандия тариқатида устоз даражасига етган улуғ сиймо ҳисобланади. Шундай аллома инсон ҳам мусиқа тўғрисида “Рисолаи мусиқо” асарини битган. Рисола 23 фаслдан иборат бўлиб, икки қисмга бўлинади: биринчи қисм “Илми таълиф” – мусиқа басталаш илми, иккинчи қисм “Илми ийқоъ” – мусиқий ритмлар илми деб номланган. Абдураҳмон Жомий каби улуғ зотлар фиҳни ҳам, матн илмини ҳам чуқур билганига шубҳа йўқ. Наҳот айрим кеча чиққан “олимчалар” ўзларини Пайғамбар ҳадисларидан, мўътабар имомлардан, шайхлардан устун билишни бас қилмайдилар. Далиллар бир хил мақомда бўлганда ҳам нега рухсат тарафга эмас, таъқиқ тарафга мойил бўладилар!? Аммо кўрганимиздек, мусиқанинг мубоҳлиги ҳақидаги далиллар саҳиҳ, танқид қилувчи далиллар эса анча заиф. Суфён Саврий: “Бизнинг наздидимизда илм – фиқҳда рухсат топишдир. Йўлни тор олишни ҳамма ҳам эплайверади”, деган экан. Таассуфки, ҳамма билимли одам фақиҳ бўлавермайди.\nИслом манбалари асосида тайёрланди


ОРОЛ ДЕНГИЗИ ҚАЧОН ПАЙДО БЎЛГАН?\nЖараён 30.04.2019 243\nОрол фожиаси, унинг оқибатлари ҳамон долзарб муаммо сифатида кун тартибидан тушган эмас. Зотан, бир авлод кўз ўнгида, бир вақтлар тўлиб, мавжланиб турган мовий денгиз бутунлай қуриб, бепоён саҳрога айланди.\nИкки-уч йил олдин Орол ва оролликлар ҳаётида янги умидбахш давр бошланди. Ана шундай, ҳаммани мамнун қилаётган дамларда Орол денгизи тарихи, кечмишини эслаш, унинг кейинги аянчли манзараси сабаблари ҳақида фикр-мулоҳазалар айтиш ўринли бўлса керак.\nХўш, Орол номи қандай келиб чиққан?\nОролбўйидаги бир овулда туғилган таниқли адибга болалигида онаси шундай эртак айтиб берган экан: "Бир бор экан, бир йўқ экан, Машриқ деган томонда Помир деган улкан, баланд тоғ бор экан. У қалин қор, музликлар билан қопланган экан. Тоғ ёнбағридаги бир қишлоқда Орол исмли бола онаси билан яшар экан. У ёшлигидан тоққа, қояларга чиқиб катта бўлади. Нияти тоғнинг музликлар билан ястаниб ётган энг юқори чўққисига чиқиш экан. Улғайиб, катта бўлгач, бу ниятига етибди, чўққига чиқишга муяссар бўлибди. Чўққи шундай баланд эканки, йигит ўша жойдан кун ботиш томонга қарабди. Кўз олдида жилваланган, тўлқинлар кўкка сапчиётган, турли-туман қушлар чарх уриб учаётган мовий денгиз намоён бўлибди. Йигит денгиз шу тоғлардан, оёғи остидаги қор музликларидан бораётган сув билан мавжланаётганини ҳис қилибди. Шу-шу тез-тез тоғ чўққисига кўтарилиб, денгизни томоша қиладиган бўлибди. Кейинчалик денгиз Орол деган ном олибди".\nОролнинг ёши ҳақида тарихий манбаларда аниқ маълумот бўлмаса-да, жуда қадим замонларда денгизнинг шарқий бўйларида массагет ва саклар, жанубий томонида эса угар қабилалари яшаб, чорвачилик, балиқчилик, деҳқончилик билан кун кечирганликлари унинг тарихи минг йилларга бориб тақалишидан далолат беради.\nМилоддан олдин яшаб ўтган антик давр тарихчилари Страбон ва Варрон, хитойлик сайёҳ ва олим Жон Цян Орол ҳақида қимматли маълумотлар ёзиб қолдиришган. Абу Райҳон Беруний "Геодезия" асарида Орол денгизининг узоқ тарихига оид батафсил илмий маълумотлар келтирган. Ал-Хоразмий Орол чекка нуқталари координаталарини қуйидагича берган: узунлиги 860300-900, кенглиги 300100-420. Бу кўрсаткичлар IX асрда Орол учун биринчи картографик маълумот эди. Оролнинг катталиги ҳақида қадимда яшаб ўтган олимларда турлича фикрлар мавжуд. Агар Ал-Истахрий денгизнинг айланаси 103 фарсах (бир фарсах 6-7 км) деб ёзган бўлса, Муҳаммад ибн Нажиб Бакрон 100 фарсах, Ибн Руста эса 80 фарсах деб ҳисоблаган.\nДенгиз унинг атрофларида яшовчи одамларга босқинчилар ҳужумидан сақланиш учун мустаҳкам қалъа бўлган. Ривоят қилишларича, Искандар Зулқарнайн (Александр Македонский) Хоразмга бостириб кириши олдидан у ерга ўз айғоқчиларини юборган. Айғоқчилар қайтиб келишгач, буюк фотиҳга шундай дейишган: "Хоразмни фатҳ қилиб бўлмайди, сабаби уни ҳимоя қиладиган, бало-қазолардан сақлайдиган улкан денгизи бор экан". Бу гапни эшитган Искандар Хоразмга ҳужум қилиш ниятидан қайтган.\nЯна бир ривоятга кўра, Чингизхоннинг ўғиллари Чиғатой ва Жўжи Урганчни эгаллагач, Орол бўйида ёзги қароргоҳ қуришни режалаштиришади. Аммо денгиз атрофида яшовчи қабилалар мўғулларга тез-тез ҳужум қилиб, уларни безовта қилишган. Шу важдан улар ёзги қароргоҳ қуришдан воз кечган эканлар.\nОрол шунча йиллардан буён барҳаёт бўлиб, атрофида яшовчи халқларга ризқу насиба бериб келганлиги икки азим дарё - Амударё ва Сирдарё билан чамбарчас боғлиқ. Чунки бу дарёлар денгиз учун асосий сув манбаи бўлган. Орол энг кўп сувни Амударёдан олган. "Авесто"да дарё "Аранг" деб тилга олинган.\n"Осиёда чор атрофи тоғлар билан ўралган водий бор, - деб ёзади тарихчилар отаси Геродот... Атрофидан катта дарё оқиб ўтади. Уни Аракс деб атайдилар. Унинг 40 та тармоғи бўлган, улардан бири Хасар (Каспий денгизи)га қўйилган. Бундай фикрни Страбон ва Полибей каби қадим дунё олимлари ҳам билдиришган.\nАлександр Македонскийнинг Ўрта Осиёга ҳарбий юришлари иштирокчиси Аристобул шундай ёзади: "Мен кўрган дарёларнинг энг каттаси Окс (Амударё) эди. Бу дарёда кемалар қатнаб турарди, ҳинд савдогарлари Каспий денгизига шу дарё орқали кемаларда сузиб боришган".\nАбу Райҳон Беруний қадимги геологик даврда Амударё Заим (Керки, Туркманистон) ёнидан Қорақум орқали Каспий денгизига оққан деб ҳисоблайди. Кейинчалик у шимолга бурилган ва бу ердан бир қисми Қиз денгизи (Сариқамиш) томонга, яна бир қисми Хоразм (Орол) денгизига оққан.\nXV асрда яшаган тарихчи олим Ҳофизи Абру "Жуғрофия" ва "Зубат ут-таворих" асарларида Амударё ва Сирдарё ўз сувини Каспий денгизига элтганлиги сабабли Оролнинг суви қуриб қолганлигини ёзади. Бу Амударёнинг ўз узанини ўзгартириб, Ўзбой орқали оққанлиги билан боғлиқ бўлган. Испания қироли номидан Соҳибқирон Амир Темур ҳузурига элчи бўлиб келган Клавихо, шунингдек, араб муаррихи Ибн Арабшоҳ ҳам Амударёнинг Каспий денгизига қуйилганлигини қайд этганлар. 1558 йилда Антоний Женкинсон Англиядан сайёҳ ва элчи сифатида Хоразмга келади. У бу вақтда Амударёнинг Каспийга эмас, Орол денгизига оққанлигига гувоҳлик беради.\nАбулғози Баҳодирхон ўзи туғилишидан (1603 йил) ўттиз йил олдин Амударё Қораайғир тўқайидан сув олиб, Орол денгизига оқа бошлаганини ёзади. Шу сабабли Урганч атрофлари деярли чўлга айланган. Бу Женкинсон Хоразмга келиб кетганидан ўн беш йил ўтиб юз берган. 1625 йилда Урганч ўзбеклари сув йўқлигидан Бухоро, шунингдек, қозоқлар, манғитлар яшайдиган ўлкаларга кўчиб кетишга мажбур бўлишган.\nДемак, Орол дарё узани ўзгарганлиги боис қуриб қолган, аммо йиллар, замонлар ўтиши билан Аму ва Сирдарёдан сув олиб, яна денгизга айланган, ўз ҳолига қайтган.\nШермуҳаммад Мунис (1778-1829) ва Муҳаммадризо Огаҳий (1809-1874) қаламига мансуб "Фирдавс ул-иқбол" ("Бахтлар боғи") асарида ҳам Орол ҳақида қизиқарли маълумотлар бор. Асарда Оролнинг бундан қарийб икки аср аввалги ҳолати - тўлиб, мавжланиб турган кўм-кўк денгиз, мусаффо сув остида ғужғон ўйнаган турфа балиқлар, улар устида чарх уриб учаётган қушлар манзараси жуда чиройли тасвирланган. Денгизда одамлар катта-катта тижорат кемаларида сайру саёҳат қилиб юрган. Баъзан шу улкан кемалар сув қаттиқ музлаши оқибатида тўхтаб қолган. Кема токи баҳор келиб, муз эригунига қадар ўша жойда тураверган.\nМазкур икки тарихчи, шоир, таржимондан сўнг ХХ аср 60-йиллари бошида филология фанлари доктори, йирик адабиётшунос олим ва адиб Пирмат Шермуҳаммедов тасвирлаган Орол манзараси ҳам кишини қувонтиради: "Кўз олдингизда уфқ билан туташиб кетган баҳри азим. Унинг шифобахш, ўркач-ўркач тўлқинлари, мовий кенгликларда ўйнаб юрган балиқлари руҳни кўтаради. Турна қатор тизилган параходлар, узун-қисқа баржалар, енгил тебранадиган қайиқлар эътиборни тортади".\nЭнди йигирма йил ўтгач ёзилган унинг қаламига мансуб қуйидаги сатрларни ўқинг: "Мўйноқнинг қоқ ўртасида туриб ўз қирғоқларини ташлаб кетаётган маъсум Орол томон тикиламан. Рўпарамда қовжираб ётган тепаликлар, уларнинг ортида қуруқ темирга айланган кемалар, параходлар, баржалар, ярим тупроқ остида қолиб кетган қайиқлар..."\nҲа, бир вақтлар ҳамма ҳавас қилиб, кўришни орзу қиладиган шундай кўркам, мовий денгиз қуриб бораётган, майдони тобора кичраяётган, ортида шу диёрда яшаётган одамлар учун зарарли оқибатлар қолдираётган эди.\nАгар статистикага мурожаат қилсак, Орол суви кейинги 50 йил ичида 8 марта камайиб, унинг қуриган ҳудудида 5 миллион гектардан зиёд қумли-тузли саҳро пайдо бўлганлигини билиб оламиз. Олимларнинг ҳисоб-китобига кўра, денгизнинг қуриган ҳудудидан ҳар йили 75 миллион тоннадан ортиқ чанг ва туз ҳавога кўтарилмоқда. Бунинг оқибатида Орол бўйидаги экин ерларининг мелиоратив ҳолати ёмонлашди. Аҳоли ўртасида камқонлик, онкологик касалликлар кўпаймоқда.\n"Бир афсонада айтилишича, Орол Нуҳ пайғамбарнинг қайиғи, Амударё ва Сирдарё эса шу қайиқнинг эшкаклари ўрнида пайдо бўлган экан, - деган эди машҳур қорақалпоқ ёзувчиси, Ўзбекистон Қаҳрамони, Ўзбекистон халқ ёзувчиси Тўлепберген Қаипбергенов. - Хаёлимда доим бир ўй юради: Орол фожиаси аслида етмиш йил мобайнида бошимизга тушган кўргуликларнинг бир тимсоли, холос. Зотан, денгизимиз қуригани каби, маънавиятимиз ҳам ғариблашди, ахлоқимизга путур етди, иқтисодиётимиз хароб бўлди.\nОролга қилинган тажовуз, башариятга қилинган тажовуз эди. Етмиш йиллик тузум, инсон табиат устидан ҳукмрон, деган қараш асосида бу тажовузни қонунлаштирди. Бу шафқатсиз қонун охир-оқибатда ўзининг ҳам бошига етди".\nТаниқли қирғиз абиди Чингиз Айтматов денгизнинг аччиқ қисмати ҳақида шундай деган эди: "Орол денгизи муаммоси фожиавий муаммога айланиб улгурди. Орол денгизи фожиасига асосан инсон айбдордир. Катта экологик ҳалокат рўй берди".\nШўролар замонида, Оролнинг келажак тақдирига бефарқ қаралди. Амударё ва Сирдарёдан сув ичадиган Марказий Осиёда жойлашган республикаларда пахта етиштириш режаси йилдан-йилга ошириб борилди. Ўзбекистон собиқ иттифоқда энг кўп пахта етказиб берадиган республика эди. Ғўза сувга ниҳоятда талабчанлиги учун ёз ойлари икки дарёнинг суви асосан экин суғоришга сарфланди. Бу эса Оролга ушбу дарёлардан борадиган сувнинг камайишига олиб келиб, денгизда сув сатҳи тобора пасайиб борди. Оролнинг қуриб бораётганидан ҳеч ким ташвишга тушмади. Орол фожиаси яққол кўзга ташланаётганда эса бу ҳақда шов-шувли гаплар кўп бўлдию, денгиз билан боғлиқ бўҳронни тўхтатиш учун амалий ишлар қилинмади.\nМамлакатимиз давлат мустақиллигига эришгач, Орол муаммоларига ҳам жиддий эътибор берилди. Истиқлол йилларида денгиз қуриши билан боғлиқ зарарли оқибатларни камайтириш, Оролбўйи минтақасида яшовчи одамларнинг сиҳат-саломатлигини сақлаш, турмуш шароитларини яхшилаш борасида катта ишлар амалга оширилди. Унинг қуриган жойларига саксовулзорлар, яшил ўрмонлар яратишга қаратилган тадбирлар кўрилди. Айниқса кейинги икки йилда бу борадаги ишлар янги босқичга кўтарилди, шиддатли, кенг қамровли тус олди. Ўзбекистон Республикаси Президенти Шавкат Мирзиёев 2017 йил сентябрда БМТ Бош ассамблеясининг 72-сессиясида Орол фожиаси ҳақида куюнчаклик билан гапириб, дунё ҳамжамияти эътиборини ушбу ҳалокатли вазиятга қаратди. Денгизнинг қуриши билан боғлиқ оқибатларни бартараф этиш халқаро миқёсдаги саъй-ҳаракатларни фаол бирлаштиришни тақозо этмоқда, дея таъкидлади.\n2018 йил 27 ноябрда БМТнинг Оролбўйи минтақаси учун инсон хавфсизлиги бўйича кўп томонлама шериклик асосидаги Траст фонди ташкил этилди. Бу ташаббусни Президентимиз таклиф қилган эди, уни халқаро ташкилот Бош котиби Антониу Гутерриш қўллаб-қувватлади. 2018 йил 5 июнда Орол муаммоларига бағишланган Тошкент халқаро конференциясида иштирок этган бутунжаҳон сув кенгаши президенти Бенедито Брага (Франция) "Орол муаммоси фақат Ўзбекистонга ёки Марказий Осиё минтақасига тегишли эмаслигини барчамиз яхши англаймиз", деди. Бу эса Орол фожиаси яқин ва узоқ минтақаларга тегишли глобал муаммо эканлигининг эътироф этилишидир.\nҲозир Оролбўйи қайта уйғониб, поёнсиз, кўз илғамас саҳрога янгидан ҳаёт бахш этиш учун мисли кўрилмаган ишлар олиб борилмоқда. Қиш ойларида 500 минг гектар майдонда саксовулзорлар ташкил этилди. Ниҳоятда шўрхок ерларнинг 100 минг гектарига тамаринд ўсимлиги экилди. Унинг гулидан нектар олишни асаларилар жуда хуш кўради, бинобарин бу ерда асаларичиликни ривожлантириш имкониятлари туғилади.\nОрол фожиаси бизни кўп нарсаларга ўргатди. Сувни ҳисоб-китобсиз сарф қилиш, табиат мувозанатини бузиш нималарга олиб келишини кўрсатди. Энди бу масалада эҳтиёт бўлишимиз шарт. Зеро, экологик тарбияни кучайтириш, ёш авлоднинг она табиатга бўлган меҳр-муҳаббатини ошириш, атроф-муҳитни тоза, покиза сақлаш, сувни тежаш жаннатмонанд диёримизнинг янада кўркам, обод, қудратли бўлишининг гаровидир.


Ўзбекистон ва Ҳиндистон раҳбарлари онлайн-саммит ўтказдилар\nЎзбекистон Республикаси Президенти Шавкат Мирзиёев 11 декабрь куни Ҳиндистон Республикаси Бош вазири Нарендра Моди билан видеоанжуман шаклида учрашув ўтказди.\nСаммит кун тартибидан сиёсий мулоқотни янада кенгайтириш, савдо-иқтисодий, инвестициявий, молиявий-техник, таълим, маданий-гуманитар ва бошқа соҳалардаги икки томонлама ҳамкорликни мустаҳкамлаш масалалари ўрин олди. Шунингдек, жаҳондаги вазият ҳамда минтақавий ҳамкорлик истиқболлари юзасидан фикр алмашилди.\nИкки мамлакат етакчилари бир-бирларини қутлар экан, ушбу онлайн-тадбир Ўзбекистон-Ҳиндистон стратегик шериклик муносабатларида юксак даражага эришилганининг далили, пандемия оқибатларини самарали енгиб ўтиш учун маслаҳатлашиб олиш ва биргаликда янги ўсиш нуқталарини белгилаб олиш учун имконият эканини таъкидладилар.\nОлий даражадаги мунтазам мулоқотлар ва амалий саъй-ҳаракатлар туфайли кейинги йилларда кўп қиррали ҳамкорликни ривожлантиришда катта ютуқлар қўлга киритилгани, ушбу шериклик аниқ амалий мазмун билан бойигани мамнуният билан қайд этилди.\nФаол алмашинувлар давом этмоқда. Жорий йилда Мувофиқлаштириш қўмитаси ва Ҳукуматлараро комиссиянинг қўшма йиғилишлари, сиёсий маслаҳатлашувлар ҳамда “Марказий Осиё - Ҳиндистон” мулоқотининг иккинчи учрашуви муваффақиятли ўтказилди.\nЎзаро савдо ҳажми ортиб бормоқда. Глобал инқирозга қарамай, шу йил бошидан товар айирбошлаш етти фоизга кўпайди.\nИнвестициялар, инновациялар, соғлиқни сақлаш, таълим ва бошқа устувор йўналишларда муҳим лойиҳа ва дастурлар амалга оширилмоқда. Кейинги бир неча йилнинг ўзида қўшма корхоналар сони кўпайди, Тошкент ва Андижон шаҳарларида Ҳиндистоннинг етакчи Амити ва Шарда университетлари филиаллари очилди.\nМамлакатларимизнинг ёндашувлари яқин, улар халқаро ва минтақавий бирлашмалар, шу жумладан Бирлашган Миллатлар Ташкилоти, Шанхай ҳамкорлик ташкилоти ва бошқа тузилмалар доирасида яқиндан ҳамкорлик қилиб, бир-бирларини қўллаб-қувватлаб келмоқда.\nБош вазир Нарендра Моди давлатимиз раҳбарини Ўзбекистоннинг БМТ Инсон ҳуқуқлари бўйича кенгашига сайлангани билан самимий табриклаб, ушбу ютуқ мамлакатимизда амалга оширилаётган демократик янгиланишларнинг халқаро эътирофи эканини таъкидлади.\nМузокаралар чоғида давлат етакчилари сиёсий соҳада тизимли, ишончга асосланган мулоқотни давом эттириш, жумладан, икки мамлакат ташқи сиёсат идораларининг мунтазам маслаҳатлашувларини ўтказиш ва улар ўртасидаги ҳамкорликнинг ўрта муддатли дастурини қабул қилиш муҳимлигини қайд этдилар. Парламентлараро ҳамкорликни фаоллаштириш таклифи илгари сурилди.\nСавдо-иқтисодий алоқаларда асосий мақсад сифатида яқин йилларда товар айирбошлаш ҳажмини 1 миллиард долларга етказиш вазифаси қўйилди.\nЎзаро савдонинг ортиши учун қулай шароитлар яратиш, бу йўлдаги техник тўсиқлар ва чекловларни бартараф этиш борасида биргаликда ишлашга келишиб олинди.\nСамарали транспорт йўлаклари ва логистика инфратузилмасини шакллантириш, авиақатновларни тиклаш масалаларига алоҳида эътибор қаратилди.\nШунингдек, истиқболли инвестиция лойиҳаларини илгари суриш, жумладан, Ҳиндистоннинг етакчи ташкилотлари илғор технологиялари, техник кўмаги ва имтиёзли молиявий ресурсларини жалб қилиш масалалари кўриб чиқилди. Қишлоқ хўжалиги, инновациялар, муқобил энергетика, фармацевтика ва тиббиёт, ахборот-коммуникация технологиялари, космик тадқиқотлар устувор йўналишлар сифатида белгиланди.\nШавкат Мирзиёев ва Нарендра Моди, шунингдек, Андижон вилояти ва Гужарат штатининг муваффақиятли шериклиги мисолида ҳудудлараро алоқаларни кенгайтиришга келишиб олдилар.\nГуманитар соҳада томонлар таълим ва кадрлар тайёрлаш, кинематография, ёшлар ташкилотлари ўртасидаги алмашинувларни ривожлантириш, миллий маданият ва тилни ўрганиш, тарихий мерос объектларини реставрация қилиш борасидаги қўшма дастурларни қўллаб-қувватлайдилар.\nЮртимиз ҳудудларида “Аюрведа” ҳинд табобати анъанавий тизими ва телемедицинани жорий этган ҳолда замонавий тиббиёт марказларини ташкил этиш таклиф этилди. Ҳиндистон томони Ўзбекистон йога федерацияси фаолиятини қўллаб-қувватлайдиган бўлди.\nСаммит давомида хавфсизлик ва барқарорликка таҳдид солаётган замонавий хатарларга қарши курашишнинг долзарб масалалари ҳам муҳокама қилинди. Яқиндан мувофиқлашув ва ахборот алмашинувини давом эттириш муҳимлиги қайд этилди. Томонлар Афғонистондаги вазиятни тез фурсатда тинч йўл билан тартибга солиш борасидаги халқаро саъй-ҳаракатларни қўллаб-қувватлашларини билдирдилар.\nУчрашув якунида Президент Шавкат Мирзиёев Бош вазир Нарендра Модига келгуси йилда Ўзбекистонга расмий ташриф билан келишни яна бир бор таклиф этди.\nИкки мамлакат етакчилари ҳар доимгидек очиқ, конструктив ва ўзаро ишонч руҳида ўтган ҳамда ҳамкорликда улкан салоҳият мавжудлигини кўрсатган онлайн-музокаралар натижаларидан ғоятда мамнун эканликларини билдирдилар.\nСаммит якуни билан томонлар Ўзбекистон Республикаси ва Ҳиндистон Республикаси ўртасидаги яқин дўстлик ва мустаҳкам шериклик тўғрисида қўшма баёнот қабул қилдилар.\nБундан ташқари, учрашув доирасида иқтисодиёт, инновациялар, молиявий-техник кўмак, божхона иши ва савдони техник тартибга солиш, кадрлар тайёрлаш ва қўшма илмий тадқиқотлар ўтказишга доир қатор икки томонлама ҳужжатлар имзоланди.


Ravon Россияда сотув рекордини ўрнатди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/Ravon Россияда сотув рекордини ўрнатди\n0 1 294 Less than a minute\nЎзбекистон автомобиль ишлаб чиқарувчиси 2017 йилда Россияда (январдан октябргача бўлган давр) 11147 дона автомобиль сотди. Бу ҳақда Сitytraffic.ru маълум қилди.\n2016 йил билан солиштирганда ҳеч қайси автоишлабчиқарувчи Ravon сингари кескин ўсишни қайд эта олмади.\n«2016 йилда россиялик автоишқибозлар кўплаб сабаблар туфайли оммавий равишда Ravon сотиб олишга шошилишмаганда. Мамлакатда ушбу русумнинг расмий дилерлари деярли йўқ эди. Машинага пул тўлаб, уни Ўзбекистондан келтиришларини кутиш керак эди. Бунинг устига, ушбу машиналарга техник хизмат кўрсатадиганлар йўқ эди», — дейилади хабарда.\n2017 йилда вазият ўзгарди: ушбу машиналарни сотиб олиш осонлашди ва техник хизмат кўрсатиш йўлга қўйилди. Шу боис сотув кескин ўсди.\nЭслатиб ўтамиз, Ravon бренди футбол бўйича Россия терма жамоасининг расмий ҳомийси бўлди. Ҳомийлик келишуви доирасида кенг миқёсдаги имиж ва реклама ҳуқуқларини қўлга киритди.\nRavon — янги бренд бўлиб, 2015 йилдан буён General Motors Uzbekistan томонидан бозорга чиқарилади. У Россияда 20 йил давомида бир миллион донага яқин сотилган афсонавий Uz-Daewooнинг «вориси» ҳисобланади.\nСайфулло Соипов суди: у бугунгача 4 марта ҳибсга олинган\nРоссияликларнинг учдан бири АҚШ билан уруш бўлиши мумкин деб ҳисоблайди


Урушқоқ кампирлар — Sanjar Said\nSanjar Said | Урушқоқ кампирлар\nМарт ойи бошлари. Қўшни кампир бузилган электр печини устахонага олиб бориб беришимни сўраб келиб қолди. Шу баҳона ажойиб саёҳатча бошланди. Аввалига устахонага бордик, кейин чолига сигарет олиш учун бозор ичидаги улгуржи дўконга кирдик. Бозордан чиқаверишда бир гала кампирларга дуч келдик, бозорнинг шундоққина биқинидаги банкка қараб кетишаётган экан. Қўшни ҳар бири билан кўришиб чиқди. Уларга кутиб турганимни ишора қилганча тезда хайрлашиб, менга етиб олди.\n«Урушқоқ кампирлар ҳокимиятдан банкка келишаяпти, — деб гап бошлади қўшни. — Бир икки кун уларга қўшилгандим, бошларимни оғритворишди. Сен баҳона тезроқ хайрлашдим».\nУнинг айтишича, «урушқоқ кампирлар» пенсия олиш учун аввал ҳокимиятга, кейин банкка, ундан сўнг эса почта бўлимига боришар экан. Ҳокимиятда нақд пул банкка қачон келишини билиб, банкни олдида унинг келишини кутишаркан. Одатда пул банкка келиб тушгандан сўнг кўп ўтмай тарқатиш учун почта бўлимига юбориларкан. Аммо, қўшни кампирнинг ишонч билан тасдиқлашича, банк ва почтадагилар нақд пулни бир-икки кун «оборот»га қўйиб, кўпайтириб, кейин тарқатар экан. Уларнинг бу найрангини пайқаб қолган кампирлар жамоатчилик назоратининг кучли ва ўта самарали механизмини ишлаб чиқишибди.\nДемак, аввал айтганимдек, ҳокимиятга бориб, пул келиш вақтини аниқлаштиришади. Кейин узун-қисқа бўлиб банкка йўл олишади ва симёғочдаги қушларга ўхшаб банк эшиги олдига тизилишиб ўтириб олишади. Албатта, гурунг қизийди, жаҳон ва Ўзбекистоннинг сиёсий, ижтимоий-иқтисодий янгиликлари, энг «свежий» миш-мишлар тилдан-тилга кўчади. Банкка пул келиб, почтага чиқиб кетиши билан почта олдидаги вакилларга қўнғироқ қилиниб, машина давлат рақами, чиқиб кетган вақти айтилади. Дўстлик кичкина шаҳар, банк билан почта ораси машинада нари борса бир дақиқалик йўл. Банк машинасини кутиб олган кампирлар асосий гуруҳга бу ҳақда хабар беради, ҳамма ёппасига почтага бориб, энг биринчилардан бўлиб пенсияларини қуртдай санаб олишади. Қани бирор чиновник кампирларни алдашга уриниб кўрсинчи.\nХуллас шунақа гаплар. Урушқоқ кампирлардан кўп нарсани ўрганишимиз мумкин. 🙂\nsanjarsaid\tИзох қолдириш Жавобни бекор қилиш\tYour email address will not be published. ИзохYou may use these HTML tags and attributes:   <acronym title="">
      <q cite=""> <s>   Исмингиз восемь − = 5 Уведомить меня о новых комментариях по email. Уведомлять меня о новых записях почтой.\tСўнгги мақолалар\tБўлар элнинг боласи\n− 1 = ноль\tOr login via a social network account\tOR


Трамп давлати коронавирус эпидемияси даврида ядровий арсеналини кенгайтиришга урғу бермоқда - Parstoday\nТрамп давлати коронавирус эпидемияси даврида ядровий арсеналини кенгайтиришга урғу бермоқда\nапрел 07, 2020 14:52 Asia/Tashkent\nҲарбий соҳада Америка президенти Дональд Трампнинг муҳим сиёсатларидан бири мамлакатнинг ядровий потенциалини кучайтиришдан иборатдир. Трамп раҳбарлиги даврида Американинг ядровий арсеналларини модернизация қилиш учун катта бюджет ажратилди.\nАмерика коронавирус эпидемияси гирифтор бўлган бир вақтда Америка мудофаа вазири Марк Эспер 4 апрел куни бу ҳақда бу вазирликнинг асосий стратегияси Американинг ядровий кучларини модернизация қилишдан иборат,-деб эълон қилди.\nАмерика мудофаа вазири Марк Эспер\nЭспер ўзининг Твиттер саҳифасида, ядровий арсеналларни модернизация қилиш Америка ва ўз иттифоқчиларини муҳофазат қилиш учун ушбу ўлка президенти Дональд Трамп ва Американинг энг муҳим стратегияси ҳисобланади,-деб ёзди.\nАҚШ Россия қаторида дунёнинг энг катта ядровий арсеналларга эга бўлган мамлакат саналади.\nАмерика коронавирус эпидемияси билан гирифтор бўлиб қолган бир пайтда, Америка мудофаа вазирининг берган изҳороти жиддий танқидларга юзмаюз бўлди. Шундай савол вужудга келадиким, нима учун Марк Эспер ҳозирги шароитни Американинг ядровий арсеналини қайта модернизация қилиш учун танламоқда?\nКоронавирус эпидемиясини назорат қилиш ва тасирчан муносабат қила олмагани сабабли ҳозирда жиддий танқид остига қолган Трамп давлати шундай тасаввур қилмоқдаким, Американинг ядровий қудратини ҳаддан ташқари жилвалантириш билан ўзининг қудратларидан бирига урғу беришга ҳаракат қилмоқда.\nВашингтон пост: АҚШда коронавирусдан ўлим ҳолатлари расмий маълумотларга қараганда анча юқоридир\nАмерика денгиз флотининг нафақага чиққан қомондонларидан бири Лия Болгернинг айтишича, биз бир йилда бир триллион доллар ҳарбий бюджетга эгамиз, аммо нафас олиш мосламаларига эга эмасмиз. Минглаб ядровий қурол-яроқлар бизда бор, аммо етарли даражада тиббий ниқобимиз йўқ.\nҲолбуки, Берни Сандерз ва Указию Картез каби Конгресс аъзолари аксариятининг эътироз қилишлари сабабига айланган ва коронавирус эпидемиясига қарши курашда Американинг суғурта хизматлари, дори-дармон ва соғлиқни сақлаш системаси даҳшатли тарзда гирифтор бўлиб қолган бўлсада, аммо Американинг 2021 йилги ҳарбий бюджетида ҳарбий масалалар, айниқса ядровий арсенал масаласи биринчи ўринда қуйилмоқда. Бу бюджетда ядровий қурол-яроқлар учун 44,5 миллиард доллар,-яъни 2020 йилги бюджетга қараганда 10 фоиз кўпроқ ажратилган. Ҳолбуки, касалликларни назорат қилиш ва унинг олдини олиш учун 5,5 миллиард доллар ва бу йилги бюджетдан 18,6 фоиз камроқ маблағ ажратишни назарга олган. 2021 йилги бюджетда саломат миллий муассасининг бюджети ҳам 7 фоизга камайган ва 38,7 миллиард доллар назарга олинган.\nТрамп давлати ошкора тарзда Американинг ядровий арсеналини кучайтириш ва уни ривожлантириш пайида ҳаракат қилмоқда. Вашингтон нуқтаи назаридан яжровий арсенални қайта модернизация қилиш мудофаа қудрати ва таҳдид солиш воситаси сифатида асосий аҳамиятни касб этади. Трамп ядровий қурол-яроқларни ишлаб чиқаришда Америка қудрати камайганига ишора этиб, бу вазъиятни ўзгартираман,-деб таъкидлади. Бу эса Американинг ядровий арсеналларини қайта модернизация қилиш ва унги кенгайтириш, жумладан янги ядровий синовларни ўтказиш учун Американинг жиддий сайъ-ҳаракат олиб бориши маъносидадир.\nТрамп қудрат бошига келганининг дастлабки йилида, яъни 2017 йилда 30 йилдан кейин биринчи марта янги ядровий калакчаларни ишлаб чиқариш учун режани ишчи дастурига киритди ва бу соҳага катта бюджетни ажратди. 2018 йилда нашр этилган Американинг ядровий вазъиятини қайта кўриб чиқиш ҳужжатида, Дональд Трамп янги ядровий қурол-яроқларни ишлаб чиқаришни таъкидлади. Бу масала Россия ва Хитой томонидан халқаро арсада ядровий аслаҳалар заминида рақобат юзага келиши сабабига айланди.\nКарнегий муассасанинг етакчи эксперти Сузан Димогионинг айтишича, Трамп давлати дунё миқёсида кўп қиррали муносабатларни барбод қилувчи куч сифатида кўрилмоқда, ҳатто бу АҚШ манфаатларига мос келса ҳам.\nТрамп давлати Американинг ядровий стратегияси ва ядровий арсенали заминида фаол ёндошишни ўз ишчи дастурига киритган. Трамп ҳаётий бир вариант сифатида "бирнчи ядровий зарба бериш" стратегиясини қўллашни давом эттиришни хоҳлайди. Бу шуни англадиким, дунёдаги ядровий ҳужумларнинг даҳшатли туши ва дунёнинг бошқа мамлакатлари, айниқса Хитой ва Россия каби каби жаҳон қудратларига қарши ошкора тарзда таҳдид солиш учун боқий қолиш маъносида талқин этилади.\nТрамп: келаси ҳафта АҚШда ўлим ҳолатлари кўпаяди\nАҚШ расмийлари Трампнинг намойишчиларга қарши куч ишлатиш қарорини қораладилар\nРоссия ядровий доктринасининг ўзгариши ва Трамп Москва билан янги шартнома имзолашни сўради\nБир йил ичида Трамп рейтинги кескин пасайиб кетган\nЭронда коронавирусдан тузалганларнинг сони 132 минг нафардан ошди\nЗариф АҚШ президентининг "твит" ига жавоб қайтарди\nБМТ АҚШ полициясининг ОАВга нисбатан зўровонлигини қоралади\nҒарибободий: МАГАТЕнинг янги ҳисоботи тасдиқланган текширув фаолиятларини давом эттиришини кўрсатади\nЎзбекистонда коронавирусга чалинганлар сони 4022 нафарга етди\nҚирғизистон давлати Эрон билан ўзаро ҳамкорилкларини кенгайтиришни таъкидламоқда\nМирзиёев Тошлоқ тумани ҳокимини ишдан олди\nҚозоғистонлик масъул ҳукуматга қарши намойишларга зид эканлигини маълум этди.\nЛУКОЙЛ Ўзбекистонда газ қазиб чиқаришни камайтирган\nЎзбекистонда 8 июндан масжидлар қайта очилади


Ҳисобга олиш приборларини қиёслаш бўйича янги тартиб белгиланди.\nХабарингиз бор, жорий йил 20 август куни “Юридик ва жисмоний шахсларнинг электр энергияси, табий газ, ичимлик ва иссиқ сувни хисобга олиш ускуналарини (ҳисоблагичларини) ечиш, қиёслашдан ўтказиш ва ўрнатиш бўйича давлат хизматлари кўрсатишнинг маьмурий регламентларини тасдиқлаш тўғрисида” Ҳукумат қарори қабул қилинган эди.\nБатафсил Ҳисобга олиш приборларини қиёслаш бўйича янги тартиб белгиланди.\nБулунғурда “уй боғча”лар яна иккитага кўпайди.\n26.09.2019 - 16:46\nЎзбекистон Республикаси Президентининг 2018 йил 5 апрелдаги “Мактабгача таълим муассасаларини янада рағбатлантириш ва ривожлантириш чора-тадбирлари тўғрисида”ги ПҚ-3651-сонли қарорига асосан Ўзбекистон Республикаси Вазирлар Маҳкамасининг 2018 йил 30 июлдаги “Оилавий нодавлат макта\nБатафсил Булунғурда “уй боғча”лар яна иккитага кўпайди.\nХотин-қизлар ҳуқуқлари давлат эътиборида.\nЎзбекистон Республикаси Президентининг “Хотин-қизларни тазйиқ ва зўровонликдан ҳимоя қилиш тўғрисида”ги қонунчилик палатаси томонидан 2019 йил 17 августда қабул қилинган Сенат томонидан 2019 йил 23 августда маъқулланган қонуни тасдиқланган эди.\nБатафсил Хотин-қизлар ҳуқуқлари давлат эътиборида.\nТумандаги энг катта боғча очилди.\n25.09.2019 - 20:31\nБугун, 25 сентябр куни Булунғур тумани “Элобод” маҳалласи ҳудудида тумандаги энг катта давлат–хусусий шерикчилиги асосида табдиркор Хазратов Шухрат томонидан ташкил қилинган 200 ўринли “Марҳабо Жўшқин” номли мактабгача таълим ташкилоти ташкилотининг очилиши маросими бўлиб ўтди. Очилиш тадбирида туман ҳокими Б.Баҳромов, 2 сектор раҳбари туман прокурори А.\nБатафсил Тумандаги энг катта боғча очилди.\nСайёр қабул бўлиб ўтди...\n25.09.2019 - 15:48\nЖорий йилнинг 24 сентябр куни 23 умумий ўрта таълим мактабида “Булунғур” маҳалла фуқаролари учун туман ҳокими, 1-сектор раҳбари Б.Бахрамов томонидан сайёр қабул ўтказилди.\nБатафсил Сайёр қабул бўлиб ўтди...\nЎзганинг дардига бефарқ бўлмаганлар...\n25.09.2019 - 09:26\nЖорий йилнинг 23 сентябр куни туман ҳокимлиги расмий саҳифалари орқали “Юртдошимиз ёрдамга муҳтож!” номли мақола эълон қилинган, унда “Саҳоватпеша инсонларнинг кўмаги билан бир юртдошимизнинг ҳаёти, оиласи сақлаб қолиниши мумкин...”, дея таъкидланган эди.\nБатафсил Ўзганинг дардига бефарқ бўлмаганлар...\nБулуғур туман техник кўрик\nТехник кўрикга оид норматив-меъёрий ҳужжатлар\nТуман ҳокими қарори муҳокамада\nҲисобот тақдим этувчи субектлар диққатига!\nНУРОНИЙЛАРГА МЕҲР УЛАШИЛДИ\nНАМУНАЛИ ПРОФИЛАКТИКА ИНСПЕКТОРИ


Антидопинг бўйича семинар-тренинг ўтказилди – O'zbekiston Milliy paralimpiya qo'mitasi\nАнтидопинг бўйича семинар-тренинг ўтказилди\nБугун Ўзбекистон Миллий Паралимпия ассоциациясида антидопинг масаласида семинар-тренинг ўтказилди.\nУнда ассоциация спортчилари, тренерлари, врачлари, психологлари ва диетологи иштирок этди. Семинарни Ўзбекистон Миллий антидопинг агентлиги антидопинг таълим дастурлари бўлими бошлиғи Раъно Исламова олиб борди.\nСеминар давомида иштирокчиларга халқаро мусобақаларда допинг текшируви кимлар томонидан ва қандай тартибда ўтказилиши, ушбу жараёнда спортчининг ҳақ-ҳуқуқлари ва допинг офицерининг мажбуриятлари ҳақида алоҳида тўхталиб ўтилди.\nБундан ташқари спортда таъқиқланган ва таъқиқланмаган моддалар бўйича ҳам тушунчалар берилди.\nЯкунда бу каби семинарларни тез-тез ўтказишга келишиб олинди.\nПарадзюдочиларимиз IBSA Жаҳон кубогида иштирок этади


ОАВ: Роналду «Реал»дан кетиш қарорини 2 ой олдин қабул қилганди\n17:13 / 17.06.2017\nКриштиану Роналду «Реал»дан кетиш қарорини икки ой муқаддам, яъни Чемпионлар лигаси финалидан анча олдин қабул қилганди. Бу ҳақида AS нашри хабар тарқатган.\nМанба хабарига кўра, португалиялик футболчи апрель ойида ўз агенти Жорже Мендеш билан шу ҳақда гаплашган. Таъкидланишича, айнан Мендеш футболчини муҳим ўйинлар олдидан ўз қарорини ошкор қилмай туришга кўндирган.\nБу хабар Роналдунинг қарори солиқ можароси билан боғлиқ эмаслигини кўрсатади.\nАйни пайтда Испания прокуратураси Криштиануни 2011 йилдан 2014 йилга қадар вақт мобайнида жами 14,7 млн евро миқдоридаги солиқни тўламаганликда айбламоқда. Агар бу айблов тасдиқланса, Роналдуга 5 йиллик қамоқ таҳдид солади.\n«Мен «Реал»дан кетаман. Қарор қабул қилинган. Ортга йўл йўқ»


ТАДБИР КЎП, НАТИЖА КАМ - Ўзбекистон овози газетаси\nЎтган йили вилоят Кенгашидаги партия гуруҳи давлат ҳокимияти ва бошқаруви органлари мансабдор шахсларига электорат манфаатларига қаратилган 50 дан ортиқ депутатлик сўрови билан мурожаат этган. Ҳафтанинг пайшанба, жума ва шанба кунлари депутатлар ўзлари сайланган округларда фуқароларнинг мурожаатлари билан шуғулланмоқда.\nМасалан, Тошкент вилоят Кенгашидаги партиямиз гуруҳи аъзоси Зокиржон Нуров Паркент туманидаги «Чўққайма» маҳалласида аҳоли билан мулоқот ўтказди. Мурожаат асосида 1981 йилда туғилган Элёр Азизбоев оиласининг турмуш шароити ўрганилди. Унинг икки нафар фарзанди ҳам хаста. Катта қизи буйрак етишмаслиги, кичик фарзанди эса гепатит С вируси билан оғриган. Уларнинг онаси Гулмира Азизбекова ҳам буйрак етишмовчилиги касаллигидан етти йилдан буён азият чекади. Даволаниш учун катта харажат, маблағ керак. Албатта, оилани боқиш Элёр Азизбеков гарданида. Қарийб икки йил давомида у туман газ корхонасида ишлаб, оиласини боқиб келган. Аммо Паркент тумангаз унитар корхонасида штатлар қисқаргани боис, 2017 йил 13 сентябрда ишдан бўшатилган. Элёр рўзғор тебратишга қийналиб қолган. Масалага ечим топиш юзасидан Тошкент вилоят ҳамда туман газ корхонасига мурожаат билан чиқилди. Натижада Элёр Азизбеков ишга қайтадиган бўлди.\nҲар бир депутат партия электорати вакиллари манфаатини самарали ҳимоя этиш учун уларни ташвишга солаётган масалаларни чуқур билиши керак. Бу борада ЎзХДП Тошкент вилоят кенгаши қошида ташкил этилган Жамоатчилик қабулхоналари муҳим ўрин тутяпти. Ўтган йили қабулхоналарга мингдан ортиқ мурожаат келиб тушган бўлса, уларнинг 85 фоизи ижобий ҳал этилган. Қолганлари бўйича тушунтиришлар берилган.\nАйни пайтда электорат орасида олиб борадиган тарғибот-ташвиқот ишларимиз ҳам мутлақо ўзгарди. Асосий эътиборни муаммолар ечимига қаратмоқдамиз. Масалан, «Ҳар бир инсонга меҳр ва мурувват кўрсатиш — бурчимиз», «Ижтимоий ҳимоядан ижтимоий фаоллик сари», «Доимо эътиборимиздасиз», «Халқ билан мулоқот — ижтимоий муаммоларни ҳал этишнинг энг самарали йўли» лойиҳалари орқали эҳтиёжманд аҳоли манфаатлари ҳимоя қилиняпти. Лойиҳа доирасида барча шаҳар ва туман партия кенгашлари ҳамда партия гуруҳлари билан биргаликда ногиронлиги бўлган шахсларни протез, махсус аравачалар билан таъминлаш, уларнинг тураржой ва маъмурий биноларга кириб-чиқиши, жамоат транспортларидан тўсиқсиз фойдаланиши учун пандуслар, платформалар қуриш каби масалалар атрофлича таҳлил қилиниб, ўрганилмоқда. Мазкур масалалар партия гуруҳлари, доимий комиссия йиғилишлари ҳамда сессияларда кўриб чиқилди.\nЯқинда «Ҳар бир инсонга меҳр ва мурувват кўрсатиш — бурчимиз» лойиҳаси доирасида Оҳангарон ва Олмалиқ шаҳарларида кенг қамровли тадбирлар ўтказилди. Ҳомийлар кўмагида икки юз нафар кам таъминланган, ногиронлиги бўлган шахсларга совға-саломлар улашилди. Шунингдек, тумандаги Саховат уйи фаолияти ўрганилди. Муассасанинг иккинчи бўлими капитал таъмирланмоқда. 2017 йилнинг июнь ойида фойдаланишга топширилиши керак бўлган бўлимда айни пайтда таъмирлаш ишлари тўхтаб қолган. Ҳозир бунинг сабабларини ўрганяпмиз.\nШунингдек, Мурувват уйидаги шарт-шароит билан ҳам танишилди. Муассаса 350 ўринга эга бўлиб, унга 18 ёшдан қабул қилинади. Бино 2013 йилда реконструкция қилинган. Бинога иссиқлик қувватини етазиб берадиган қувурларнинг эскирганлиги боис, қиш мавсумида иситиш тизимида муаммолар кузатилган. Хоналар совуқ. Психиатр, невропотолог каби мутахассислар етишмайди. Беморлар бир йилда икки маротаба тиббий кўрикдан ўтишади. Агар беморларни Республика тиббиёт муассасаларида текширишга муҳтожлик бўлса, транспорт воситасидан қийналишади. Махсус автотранспорт воситалари мавжуд эмас. Борлари ҳам таъмирга муҳтож. Муассасада машғулотлар ўташ учун спорт инвентарлари етишмайди. Мазкур масалаларга ечим топиш мақсадида мутасадди идоралар билан ҳамкорликда иш олиб борилмоқда.\nТўғриси, бугунги фаолиятимиздан ўзимизнинг кўнглимиз тўлаётгани йўқ. Камчиликларимизни тузатишга, баландпарвоз гаплардан қочиб, амалий ишларимизни кўпайтиришга ҳаракат қиляпмиз. Бу борадаги фаолиятимизни яқинда партиямизнинг IX пленумида билдирилган танқидий фикрлар, белгилаб берилган вазифалардан келиб чиқиб, йўлга қўйишига ҳаракат қиляпмиз.


‘Диско Мулла’ нега шаккокликда айбланмоқда? - BBC O'zbek\n‘Диско Мулла’ нега шаккокликда айбланмоқда?\nАгар, Покистондан олинган хабарларга таянилса, у Муҳаммад пайғамбар(с.а.в) аёлларидан бирини ҳақорат қилган.\nСўз эса, саййида Ойша разийаллаҳу анҳо ҳақида кетмоқда.\nПоп юлдузидан обрўли мусулмон уламосига айланган Жунайд Жамшид Ойша разийаллаҳу анҳо доимо Муҳаммад пайғамбар(с.а.в)нинг эътиборларини ўзига тортиш ҳаракатида бўлганликларини айтаркан, ҳатто, бир куни шу мақсадда ўзларини ёлғондакам хаста қилиб кўрсатганликларини ҳам иддао қилган.\nПокистонлик уламонинг ушбу сўзлари акс этган видеочиқиши эса, кўпчиликнинг эътиборини ўзига тортмай қўймаган.\nМамлакатдаги сунний мусулмон гуруҳларидан бири “Сунний Теҳрик” уни “шаккоклик”да айблаб чиққан.\nБу каби айбловлар Покистонда жуда ҳассос саналади ва унда айбдор, деб топилганлар, одатда, ўлим жазосига юз тутишади.\nҲозир бу ишга полиция аралашган ва ростдан ҳам уламо Жунайд Жамшид ўз сўзлари билан “шаккоклик” қилганми-йўқлигини текширишга тушиб кетган.\nОрада аллақачон яна бир видеомурожаати орқали узр сўрашга ҳам улгурган собиқ поп юлдузининг ўзи эса, ўта анъанадор сунний мусулмон гуруҳи “Таблиғи Жамоат”дан.\n“Мен ўз хатоимни тан оламан. Аммо бу сўзларни қасддан айтмаганман”, - дея узрхоҳлик қилган уламо ҳазратлари.\n“Чин кўнгилдан Аллоҳдан ва барча мусулмонлардан мени маъзур тутишларини сўрайман. Ишонинг, мен буни атайдан қилмаганман”.\nИсломободда бўлган мухбиримиз Шайма Халилнинг айтишича, Жунайд Жамшид жуда обрўли ва бадавлат мусулмон уламоси бўлгани учун у билан боғлиқ ҳозирги можаролар кўпчиликни ҳайрон қолдирмай қўймаган.\nЧунки Покистонда “Шаккоклик тўғрисидаги қонун”, одатда, қасд олиш ва ёки озчиликлар вакилларини нишонга олиш мақсадида қўллаб келинган.\nАммо Жунайд Жамшиднинг устидан расман шикоят аризаси билан чиққан “Сунний Теҳрик” гуруҳини бу каби узрхоҳликлар фикридан қайтара олмаган кўринади.\nГуруҳ воизи Муҳаммад Мубиннинг Би-би-си Урду Хизматига айтишича, “шаккоклик содир этиб бўлинганидан кейин, бу каби кечирим сўрашлар қонуний жараённи тўхтата олмайди”.\nДиний уламолик йўлини тутмасидан аввал Жунайд Жамшид қўшиқларию мусиқий альбомлари доимо ҳит бўлиб келган машҳур “Vital Signs” мусиқий гуруҳининг аъзоси бўлган.\nИсломободда бўлган бошқа бир мухбиримиз Илёс Хоннинг хабар беришича, воқеаларнинг сўнгги ривожи манзарасида шаккокликда айбланаётган мусулмон уламоси ўзининг қаердалиги маълум эмас.\nКарачи полиция идораси вакили Маҳмуд Аббоснинг айтишича, ҳозир бу иш терговчилар томонидан текширилмоқда.\n“Биз энди Жунайд Жамшидни ҳибсга олишимиз лозим. Шундан сўнг, товон пули эвазига озодликка чиқадими ёки устидан тушган шикоят аризасига норозилик билдириб, маҳкамага мурожаат этадими, бу, энди, унинг ўз иши бўлади”, - деб гапига нуқта қўйган полиция зобити.\nПокистон: Муҳаммад Пайғамбар ҳақидаги СМС учун ўлим жазоси


Қурилиш вазирлиги “Наврўз” никоҳ уйи бузилиши сабабини тушунтирди - Ўзбекистон Янгиликлари\nҚурилиш вазирлиги “Наврўз” никоҳ уйи бузилиши сабабини тушунтирди\nЖССТ: Дунёнинг 70 мамлакатида коронавирусни юқтириш ҳолатлари кўпаймоқда\nАввалроқ, Тошкентда “Наврўз” никоҳ уйи бузиб ташлангани, бино ўрнида нималар қурилиши ҳақида хабар бергандик.\nҚурилиш вазирлиги Матбуот хизмати хабарига кўра, “Наврўз” никоҳ уйи замонавий шаҳарсозлик ва архитектура талаблари асосида реконструкция қилиш учун техник кўрикдан ўтказилган.\nҚайд этилишича, никоҳ уйи 1980 йилларда ўша даврнинг техник регламентлари, шаҳарсозлик талаблари ҳамда қурилиш нормалари ва қоидаларига мувофиқ қурилган.\nТехник кўрик натижаларига кўра, бино пойдевори остига узоқ йиллар давомида намлик ўтганлиги сабабли 27 смга қийшайган.\nБундан ташқари, асосий юк кўтарувчи конструкцияларнинг мавжуд ҳолати уларда катта ҳажмдаги кучайтириш ишларини амалга оширишни тақазо қилган ва ёнғин хавфсизлигини таъминлаш ва энергия тежамкорлигини ошириш чораларини кўриш талаб қилинади.\nШу муносабат билан ушбу чораларни амалга ошириши катта маблағларни талаб қилади ва бу иқтисодий томондан мақсадга мувофиқ эмас.\nШу мақсадда комплекс ўрнида барча техник ва замонавий қурилиш талабларига жавоб берадиган янги иншоот яъни кутубхона барпо этилиши мақсадга мувофиқлиги тўғрисида қарор қабул қилинган.


Москва шаҳри ва Москва вилоятида 30 мартдан бошлаб барча аҳоли учун ўзини изоляция қилиш мажбурий режими жорий қилинади. Уйни бир неча ҳолатдагина тарк этишга рухсат берилади. Бу ҳақда Москва мэри Сергей Собянин маълум қилди.\nКиритилди: 07:51 30.03.2020. Ўқилди: 1351 марта. Фикрлар сони: 0 та.


Махфийлик тамғаси босилган қоғозлар тилга кирганда...\n19 апрел 2021, Тошкент вақти: 17:12\nЯқинларгача 2-жаҳон урушига оид оддий фотосуратлар ҳам совет архивида махфийлик тамғаси остида сақланган.\nРоссия ҳукумати 28 апрел куни 1940 йилда 22 минг поляк офицерларининг Катин қишлоғида НКВД томонидан қатлиом қилинганига оид махфий ҳужжатларни илк бор жамоатчиликка ошкор қилди. Ҳужжатлардан маълум бўлишича, полшалик зобитларнинг қирғини Совет ҳукумати - Политбюро аъзолари имзоси билан амалга оширилган.\nРоссия Федерал архив агентлиги раҳбари Андрей Артизовнинг Новости ахборот агентлигига билдиришича, ушбу ўта махфий ҳужжатлар мамлакат президенти Дмитрий Медведев топшириғи билан жамоатчиликка ошкор қилинган.\n- Нима бўлганини одамлар кўрсин. Қарорни ким қабул қилганини, поляк зобитларини йўқ қилишга ким буйруқ берганини одамлар кўрсин. Ҳужжатларда ҳамма нарса бор. Имзолари турибди… Полшалик ҳамкорларимизга берилмаган яна бир қатор ҳужжатлар мавжуд. Мен бу ҳужжатларни уларга муайян амалиётлардан кейин топшириш тўғрисида буйруқ бердим, деди Россия президенти Дмитрий Медведев.\n“Мемориал” жамияти аъзоси Ян Рагинскийнинг Озодлик радиосига маълум қилишича, бу ҳужжатларнинг нусхалари аслида 1990 йилларнинг бошларида Россиянинг биринчи президенти Борис Ельцин томонидан Польшага топширилган. Кейинроқ бу ҳужжатлар полшалик тарихчилар томонидан матбуотда эълон ҳам қилинган.\nРоссия тарихининг “қора доғлари”га оид архив материалларини ошкор этаётган бир даврда, Ўзбекистондаги архивларнинг бугунги ҳолатини аниқлаш мақсадида Ўзбекистон кино, сурат ва овозли ҳужжатлар Марказий давлат архивига қўнғироқ қилдик:\nОзодлик: Қандай қилиб мен сизнинг муассасангизда сақланаётган материаллар билан танишишим мумкин?\n- Ташкилотдан бўлса¸ хат олиб келишингиз керак. Ўзингиз бўлсангиз¸ паспорт билан келиб ариза ëзасиз. Темасини¸ нима сабабдан қарамоқчисиз¸ айтасиз.\nОзодлик: Чет эл фуқароси бўлса¸ қандай кириш мумкин?\n- Чет эл фуқароси Ташқи ишлар вазирлигидан қоғоз олиб келади. “Архивга кириб ишлаши мумкин” деган рухсатнома олиб келингандан кейин чет эл фуқароси киритилади¸ деди Ўзбекистон кино, сурат ва овозли ҳужжатлар Марказий давлат архиви ходими.\nСуҳбатимиз натижасида аниқландики, очиқ фондлар билан танишиб чиқиш учун Ўзбекистон фуқаросига ариза ёки тегишли муассаса хати билан мурожаат қилиш кифоя.\nАйни пайтда¸ Ўзбекистон яқин тарихига оид минглаб ҳужжатлар ҳамон ëпиқ фондларда қолмоқда ва бу ҳужжатлардан фойдаланиш қоидаларини ўрганиш мақсадида Ўзбекистон Республикаси Марказий давлат архивига мурожаат қилдик:\nОзодлик: Қандай қилиб мен, оддий фуқаро, Ўзбекистон Давлат архивида, масалан, 1920 йилларнинг қатағонларига оид ҳужжатларни кўришим мумкин?\n- Йўқ. Қатағонларга оид материаллар бизда сақланмайди. Уларнинг барчаси Миллий хавфсизлик хизматида сақланади. Ариза ёзиб борасиз, кўриб чиқилади, кейин сизга конкрет жавоб берилади. Бунинг учун уйда ариза ёзасиз: Миллий хавфсизлик хизматига, сана, фалончиев фистончидан ( паспорт маълумотлари, уй манзили, телефон) ариза - шу сабаблар билан, шу мақсадда менга фалон архивларда ишлашга рухсат беришингизни сўраймиз. Шу ариза билан Зарафшон ресторани ёнидаги МХХ биносига борасиз ва ўша ерда турган соқчигами, офицергами ҳужжатларингизни топширасиз.\nОзодлик: Раҳмат. Ўзи қонун бўйича Ўзбекистондаги архив ҳужжатларидан қанча муддатдан кейин махфийлик муҳри ечилади?\n- Қонун юзасидан бизда ҳар 30 йилда бир ҳужжатлар қайта кўриб чиқилади. Аммо бу дегани¸ улардан махфийлик муҳри олиб ташланди¸ дегани эмас, деди Ўзбекистон марказий Давлат архиви мутассадиси.\nЎзбекистон Республикасининг “Архивлар тўғрисида” қонунига биноан “архив ҳужжатларидан фойдаланишга доир чеклашлар, ҳужжатлар тайёрланган вақтдан эътиборан 75 йил муддатга белгиланади… Архив ҳужжатларининг махфийлик даражаси, шунингдек Ўзбекистон Республикаси Миллий архив фондининг давлат ва тижорат сирини ўз ичига олган ҳужжатларидан фойдаланишга доир чеклашлар Ўзбекистон Республикаси Вазирлар Маҳкамаси томонидан белгиланади” деб кўрсатилган.\nЎтган асрнинг 20- йилларига оид қатағон материаллари МХХ томонидан қўриқланса, улар қачон ва ким томонидан очилади?\nЎз илмий фаолиятининг каттагина қисмини архивларда¸ бир пайтлар махфий бўлган ҳужжатларни ўрнатишга сарфлаган адабиётшунос олим Наим Каримов бу жараëндан яхши хабардор:\n- Категориялар бор. Давлат архивидаги шахсий архивларнинг эгалари фалон йилгача очиш мумкин эмас¸ деган шарт қўяди. Давлатнинг ўзининг архивлари 100 йил ўтгандан кейин очилса керак. Баъзан ҳужжатнинг махфийлик даражаси 100 йилга бормаслиги мумкин. Ўзбекистон тарихида фақат қатағон даври билан шуғулланганимда¸ ҳар ҳолда 1930-1950 йилларнинг архивлари биз учун очиқ эди¸ дейди Наим Каримов.\n2004 йил Ўзбекистон Республикаси Вазирлар Маҳкамаси ҳузуридаги Бош архив бошқармаси "Ўзархив" агентлигига айлантирилди. Бугунги кунга келиб Ўзбекистонда архив иши "Ўзархив" агентлиги қўл остига бирлаштирилди.\n2009 йил апрелда “Ўзархив” агентлиги Халқаро Архивлар Кенгашига (ХАК) аъзо бўлди.


Бағдодда исёнчилар етакчиси қўлга олинди\n07 май 2021, Тошкент вақти: 15:42\nИроқ хавфсизлик хизмати матбуот вакили Бағдоддаги сунний араблар исёнчи гуруҳи етакчиси қўлга олинганини маълум қилди.\nИроқ расмийларига кўра, бу гуруҳ бир неча портлаш ва суиқасдларни амалга оширганликда айбланган.\nИроқ хавфсизлик хизмати берган маълумотга кўра, гуруҳ етакчиси Тойир Қадҳим Обид ал-Сурайвий ўтган ойда Бағдодда қўлга олинган. Хавфсизлик хизмати матбуот вакили Қосим ал-Муссавийнинг айтишича, Сурайвий Ироқнинг баъзи сиёсатчилари томонидан ёрдам олиб турганига иқрор бўлган.\nАҚШ ва Ироқ расмийлари Ал-Қоида ва исёнчи гуруҳ етакчилари қўлга олингани ҳақида тез-тез баёнот бериб туради. Бироқ, бундай баёнотларнинг тасдиқланиши ҳамиша мушкул бўлиб қолмоқда.


9 ойда 41,8 млрд. сўмлик давлат мулки ижарага берилди - www.Voydod.net\n9 ойда 41,8 млрд. сўмлик давлат мулки ижарага берилди\nЖорий йилнинг 1 октябр ҳолатига Ўзбекистонреспубликаси Хусусийлаштириш, монополиядан чиқариш ва рақобатни ривожлантириш Қўмитасининг ҳудудийорганлари ҳузуридаги давлат мулкини ижарага бериш Марказлари томонидан 21,8 мингта давлат мулки объектлариижарага берилди.\nБунинг натижасида қўшимча яратилган иш ўринлари сони 40,5 мингтагаетди. Давлат мулкини ижарага беришдан тушган умумий маблағ 41,8 млрд. сўмни ташкил қилди, шундан 20,9 млрд. сўмитегишли маҳаллий бюджетлар ҳисобига ўтказилди.


Байден июнь ойида Путин билан учрашишни режалаштираётганини тасдиқлади - Daryo\n22:31, 08.05.2021 51475\nБайден июнь ойида Путин билан учрашишни режалаштираётганини тасдиқлади\nАҚШ президенти Жо Байден Россиянинг Украина билан чегарадаги охирги пайтдаги ҳаракатлари унинг яқин орада мамлакат президенти Владимир Путин билан учрашиш истагига таъсир қилмаслигини таъкидлади. Аввалроқ Вашингтон Москвани жанубий чегараларда ҳарбий қўшинларини кучайтиришда ва Донбассдаги вазиятни кескинлаштиришда айблаган эди. Бу ҳақда «Коммерсантъ» хабар берди.\n«Бу ҳолат Владимир Путин билан юма-юз кўришишимга таъсир ўтказмайди. Гувоҳи бўляпмизки, аввал чегарадаги ҳарбийлар сони кўпроқ эди ва улар ҳозир чегарадан олинмоқда... ўтган ойга таққослаганда, уларнинг сони сезиларли даражада камайган», — деди Байден матбуот анжуманида. АҚШнинг ҳисоб-китобларига кўра, апрель ойининг ўрталарида Украина чегарасига ва Қримга Россиянинг 100 мингдан ортиқ ҳарбий хизматчилари жойлаштирилди.\nОқ уй раҳбарининг сўзларига кўра, Россия президенти билан учрашув жойи ва санаси номаълумлигича қолмоқда. «Ҳозирча учрашув вақти ва жойи ҳақида аниқ тўхтамга келганимизча йўқ, бунинг устида ишлаяпмиз», — деб қўшимча қилди у. Журналистларнинг учрашув июнь ойида ўтказилиш-ўтказилмаслиги тўғрисидаги саволларига, «Ишончим комилки, бунинг уддасидан чиқа оламиз», деб жавоб берди.\nЖо Байден телефон орқали бўлган мулоқотда россиялик ҳамкасбига апрель ойининг ўртасида кўришишни таклиф қилган эди. Учрашувнинг аниқ санаси маълум қилинмаган. Оқ уй маъмурияти учрашувни учинчи мамлакатда ўтказиш таклиф қилган. Австрия ҳукумати учрашувга мезбонлик қилишга тайёр эканини билдирган. Кремль учрашувга расмий жавоб йўқлигини ва Москва бу таклифни ўрганаётганини маълум қилди.\n«Коммерсантъ»нинг хабар беришича, Оқ уй раҳбари Россия давлат етакчисини 15—16 июнь кунлари Европа мамлакатларидан бирида учрашишга таклиф қилган. Politico нашрининг маълум қилишича, учрашув Рейкявик, Прага, Любляна ёки Бокуда ўтказилиши мумкин.\nМаълумот учун, Июнь ойининг биринчи ярмида Америка президенти давлат раҳбари сифатида чет элга биринчи сафарини режалаштирмоқда. Аввал у Буюк Британияга, кейин Бельгияга боради.\nАҚШ давлат котиби Энтони Блинкен Путин ва Байденнинг юзма-юз учрашуви иккала мамлакат учун ҳам фойдали бўлишини айтди.Унинг сўзларига кўра, Байден ҳақиқатан ҳам «ростгўйлик ва очиқликни муҳим», деб ҳисоблайди ва бу учун энг яхши қадамлардан бири — шахсан учрашишдир.\nКремль Путин ва Байденнинг учрашуви ёзда бўлиб ўтишини тасдиқлади\nПольша, Британия ва НАТО АҚШнинг Россияга қарши санкцияларини қўллаб-қувватлади. Байден ва Путиннинг учрашуви кучда қолиши маълум қилинди\n21:00, 07.10.2021 52522\n22:57, 01.10.2021 46352\n21:15, 10.10.2021 46238\n11:23 Бугун 1533\n11:08 Бугун 520\n10:53 Бугун 1127\n23:38, 19.10.2021 60086\n22:19, 19.10.2021 55775\n18:32, 19.10.2021 52442\n19:33, 20.10.2021 52186


Азизжон Камилов: “Янги ғалабаларга тайёргарлик кўрмоқдамиз” – Ўзбекистон миллий олимпия қўмитаси\nАзизжон Камилов: “Янги ғалабаларга тайёргарлик кўрмоқдамиз”\nДзюдо бўйича Ўзбекистон терма жамоаси навбатдаги ўқув-машғулот йиғинларини олиб бормоқда. Маълумки, бир неча кундан сўнг дзюдо рестарти, яъни Будапешт шаҳрида Катта дубулға турнири старт олади. Токио Олимпиадасига қимматли рейтинг очколарини тақдим қиладиган мусобақага тайёргарликни МОҚ вице-президенти, Ўзбекистон дзюдо федерацияси раиси Азизжон Камилов ҳам кузатиб бормоқда.\n“Янги ғалабаларга тайёргарлик кўрмоқдамиз!\nПандемия билан боғлиқ мураккаб вазиятга қарамасдан, спортчиларимиз Будапешт шаҳрида бўлиб ўтадиган “Grand Slam”га қунт билан тайёргарлик кўришмоқда ва муваффақиятга эришишни қатъий мақсад қилиб қўйишган.\nТурнир доирасидаги биринчи беллашув яқин кунларда ўтказилади. Жангчилар совринли ўринларни эгаллашлари учун фаол равишда шуғулланишмоқда, техникаларига сайқал беришмоқда. Келинг, уларга омад тилаймиз!”, – дея пост қолдирган Азизжон Якубжанович ўзининг инстаграмдаги саҳифасида.\nЎз навбатида Миллий олимпия қўмитаси ҳам дзюдочиларимизга бўлажак мусобақада омад ва зафарлар тилаб қолади. Эслатиб ўтамиз, Будапешт турнири 23-25 октябрь кунлари бўлиб ўтади.


“Халқаро Қутқарув” нодавлат ташкилоти Афғонистон президентини “Озодлик” мукофоти билан тақдирлади.\nАфғонистон Ўтиш даври ҳукумати раҳбари Хамид Карзай Толиблар ҳокимиятдан четлаштирилганидан бери афғонистонликларга мамлакатни қайта қуриш ишларига ëрдам берилаëтгани учун миннатдорчилик билдирди.\nКарзай 13 ноябр куни Нью-Йоркда “Халқаро Қутқарув” нодавлат ташкилотининг “Озодлик” мукофотини қабул қилганидан сўнг чиқиш қилди.\nАфғонистон ва бошқа кўплаб мамлакатларда ëрдам ишлари билан шуғулланиб келаëтган ушбу гуруҳга кўра, Карзай ниҳоятда қийин вазиятда Афғонистонда тинчлик ўрнатиш ва демократик тамойилларни мустахкамлаш йўлида ўйнаган роли учун “Озодлик” мукофоти билан тақдирланган. Аммо Карзай ушбу мукофотни барча афғонистонликларга берилган мукофот, деб ҳисоблашини қайд этди.\n“Афғонистонликлар мамлакатни қайта қуриш учун ватанга қайтдилар. Улар ўз уйларини, иш жойларини қайта қурмоқдалар”, деди Карзай.\nУ Афғонистон аҳолиси орасида билимга бўлган қизиқиш тобора ортиб бораëтганини, жумладан, жорий йилда деярли 3 миллион бола мактабга қатнаëтганини эслатиб ўтди.\nМаълумки, Толиблар даврида хотин-қизлар ҳуқуқлари энг кўп поймол этилди. Мукофотни қабул қилиш маросимида маъруза қилган Афғонистон президенти, яқинда мамлакатда ташкил қилинган махсус комиссия хотин-қизлар ҳуқуқларини ҳимоя қилиш ишларига алоҳида эътибор беришини маълум қилди.\nАфғонистон Ўтиш даври ҳукумати раҳбари мамлакатни қайта қуриш ишларига ëрдам бераëтган давлатлар, жумладан, Америка ва мусулмон мамлакатларига миннатдорчилик изҳор қилди. Шу билан бирга у қўшни давлатларга мурожаат этиб, Афғонистон ички ишларига аралашишни тўхтатишга чақирди.\n“Мен қўшни давлатлар ва Усама бин Ладин бизни тинч қўйишига умид билдираман. Эшитишимча, у ҳали ҳам тирик экан”, - деди Карзай.\n13 ноябр куни Нью-Йоркда бўлиб ўтган маросим давомида афғон мухожирларига етарли эътибор берилмаëтгани масаласи ҳам кўтарилди.\nҚўшма Штатлар ўтган йил давомида 70 минг мухожирни қабул қилишни режалаштирган эди. Бироқ иммиграция бўйича янги қонунлар секин жорий этилаëтгани туфайли, 30 мингдан камроқ мухожирга Америкага келишига рухсат берилди.\nҚўшма Штатлар Сенати ҳузуридаги иммиграция қўмитаси раиси вазифасини бажараëтган сенатор Эдуард Кеннедининг фикрича, АҚШ Марказий разведка бошқармаси ва Давлат департменти мамлакатга киришга ҳаракат қилаëтган кишилар тўғрисидаги маълумотлар билан алмашишда яхшироқ ҳамкорлик қилиши керак. Сенаторга кўра бу ишларни йўлга қўйишда замонавий техналогиялардан кўпроқ фойдаланиш лозим.\n“Ҳар йили Қўшма Штатларга 451 миллион киши келиб кетади. Бу кишилардан 200-300 нафари хавфли бўлиши мумкин. Албатта, улар ниятини бу одамлар ташқи кўринишига қараб билиб бўлмайди. Таҳлика яратиши мумкин бўлган кишиларнинг асл шахсиятини аниқлаш учун янги техналогиялар ишлаб чиқарилиши зарур. Акс ҳолда, Америка оилалар бирлашишига жиддий тўсқинлик қиладиган “Қалъа”га айланади”, - деди сенатор Кеннеди.\nЯқинда Сенатдаги иммиграция қўмитасининг раиси лавозимини эгалловчи Сэмуэл Броунбак АҚШ президенти Жорж Буш маъмурияти шу масалага жиддийроқ эътибор бериши кераклигини таъкидлади.\n“Биз олдин қабул қилган мухожирлардан ташқари, яна кўплаб бошқа жойларда ҳам мухожирлар бор. Биз биринчи галда таъқиб-тазйиқлардан азият чекаëтган мухожирларга Америкага келишларига рухсат беришимиз керак”, - деди сенатор Броунбак.\nУнга кўра, АҚШ давлат котиби Колин Пауэлл Сенат қошидаги иммиграция қўмитаси позициясини қўллаб-қувватлаган. Аммо сенатор Броунбак маъмуриятнинг мухожирлар масаласидаги фаолиятида жиддий ўзгаришлар кўзатилмаëтганини таъкидлади.


Путин Россиянинг бошқа давлатлардан устунликларига изоҳ берди - Yoshlar.com\nПутин Россиянинг бошқа давлатлардан устунликларига изоҳ берди\nРоссия президенти Владимир Путин, «Вести в субботу» дастурига берган интервьюсида баёнот беришича, Россия мавжуд муаммоларга қарамай, бошқа давлатларга нисбатан устун жиҳатларга эга, деб хабар қилмоқда РИА «Новости».\n«Россия ўзгармоқда, Европа ўзгармоқда, бутун дунё ўзгармоқда. Бизда муаммолар кўп, аммо бошқа давлатларга нисбатан устунликларимиз ҳам бор. Буни ҳаётнинг ўзи кўрсатиб турибди», — деган давлат раҳбари. У, 14 апрель куни ўтказган "бевосита мулоқот"ида Томск университетида таҳсил оладиган литвалик талаба қизнинг иштирок этганини изоҳлаб шундай фикрларни билдирган.\nПутиннинг қайд этишича, 1990 йилларда Литвада ўтказилган аҳолини рўйхатга олиш чоғида 3,5 миллиондан ортиқ киши истиқомат қилиши маълум бўлган эди. Ҳозирги вақтда, аҳоли сони учдан бирга қисқарган.\n«Латвиядаги вазият бундан аянчли. Эстонияда бирмунча яхшироқ. Аммо, аҳолининг чиқиб кетиши жуда жиддий», — деб таъкидлаган президент.\nБу борада Россияга тўхталган президент, мамлакатга кўчиб келаётганлар сони ва аҳолининг табиий кўпайиши кўрсаткичлари ортиб бораётганига эътиборни қаратиб, баъзи йўналишлар бўйича грантлар ажратилаётгани ёш тадқиқотчилар диққатини тортаётганини қайд этган.


Англиялик эркак янги рекорд ўрнатганидан сўнг шифохонага ётқизилди\n14:10 / 21.05.2015\nАнглиянинг Эссекс графлигидаги Дагенем шаҳрида истиқомат қилувчи Жейсон Бринклет Гиннесс рекордлари китобига кираман деб шифохонага тушиб қолди. The Daily Mirror нашрининг ёзишича, 44 ёшли эркак дунёдаги энг узоқ вақт барабан уриш бўйича рекорд ўрнатган.\nМаълум бўлишича, у 12 соат 5 дақиқа 5 секунд давомида барабан чалиб турган. Рекорд ўрнатилган заҳоти Бринклет қўлларини сезмаётганини маълум қилган. Шифокорлар унинг қўллари жароҳатланганини аниқлаганлар. Кейинчалик рекордсмен 8 соатлик чолғудан сўнг оғриқни ҳис қилганини, аммо рекорд ўрнатиш учун тўхтамаганини айтди.\nУндан илгари бу йўналишда филиппинлик Жастин Даниэль Арде 2013 йилда 12 соат 3 секунд натижа билан рекорд ўрнатган эди.


Qalampir.uz - Президент келиб-кетгач: Абдулла Қаҳҳорнинг ҳайкали тўрт ойга бормай аянчли ҳолга тушди!\nПрезидент келиб-кетгач: Абдулла Қаҳҳорнинг ҳайкали тўрт ойга бормай аянчли ҳолга тушди!\n13:57, 17.04.2018 Таҳлил\nЭнди айтингчи, қалбимизда улуғвор сиймоси билан қолган кишилар хотирасига нураган ҳайкаллар қўйиш, уларнинг кун сайин баттар аҳволга тушиб боришини жим томоша қилиб туриш бизга ярашадими?\nТурсунали Қўзиевни ижод олами вакиллари яхши танийди. Бир вақтлар Ўзбекистон Бадиий академияси раиси, Ўзбекистон Республикаси Маданият ва спорт ишлари вазири лавозимида фаолият юритган бу инсон ижтимоий тармоқларда кўпинча одамлар эътиборидан четда, жамиятнинг майда муаммолари орасида кўринмай кетаётган, бироқ маънавиятимизга жиддий зарар келтирувчи масалалар ҳақида сўз очади.\nАкадемик Турсунали Қўзиев бу сафар эътиборини Тошкент шаҳридаги Адиблар хиёбонига ўрнатилган ҳайкалларга, анироғи, ёзувчи Абдулла Қаҳҳорнинг узоқдан қараганда маҳобатли, яқиндан эса нураб қолган ҳайкалига эътибор қаратди.\n“Ҳориган ёзувчи, номуносиб хотира, нотинч Насимов, хотиржам шаҳарликлар ва мамнун ёзувчилар”, деб номлайди у ўз мулоҳазаларини.\n“Мен йилдан йилга нураб бораётган адибларнинг ҳайкаллари ҳақида кўп хат ва мурожаатномалар ёздим. Бахтиёр ака Насимовдан ҳам мустақиллик йилларида ўрнатилган шоир ва ёзувчиларнинг ҳароб бўлаётган ҳайкаллари тўғрисида кўплаб постлар бўлди. Аввал бошида у болаларча ҳайрат билан ҳар қиш фаслидан кейин ҳайкалларнинг қанчалик аянчи ҳолга келиб қолганини ёзди. Кейин хотирага нисбатан бефарқликни кўриб жаҳли чиқиб, жамоатчиликни инсофга чақирди. Шаҳар унга сукут билан жавоб қайтарди. Насимов кабиларнинг чақириғи сабаб бошқа ҳайкалларни қаттиқ материал бронзага ўтказдилар. Қолганлари 10 йиллар аввал ўрнатилгани бўйича гипс (оҳак) бўлиб қолаверди”, дейди Турсунали Қўзиев.\nАйни дамда Ўзбекистон Шахмат федерацияси президенти ўринбосари лавозимида фаолият юритаётган академик Турсунали Қўзиев Тошкент шаҳридаги деярли барча маданият ва истроҳат боғлари ёзувчилар, адиблар номи билан аталишини урғулади. Қолаверса, Ўзбекистон Репсубликаси Президенти Шавкат Мирзиёев ташаббуси билан ташкил этилган Адиблар хиёбонига ҳам тўхталади. Ушбу хиёбонда сўз мулкининг султони Алишер Навоийдан тортиб, Абдулла Қаҳҳор, Ойбек, Ғафур Ғулом, Озод Шарофиддинов, Саид Аҳмад, Саида Зуннунова, Ҳамид Олимжон, Зулфия, Эркин Воҳидов, Абдулла Орипов, Муҳаммад Юсуф каби шоир ва ёзувчиларнинг ҳайкаллари ўрнатилган. Қўзиев фикрида давом этади:\n“Бугун барча Президентнинг ёзувчи биродарларга ҳозиргача мисли кўрилмаган эътиборини таъкидламоқда. Ёши, йўналиши, жанри ва баъзан иқтидоридан қатъи назар... Эндиликда ёзувчиларга давлат ва ҳомийлар ҳисобидан уй, дала-ҳовли, гонорар ва таътил ажратилмоқда. Хуллас, Алишер Навоий замонидан бери ёзувчилар орзу қилган барча нарса.\nРеспублика Президенти ташаббуси билан пойтахт марказидаги барча истироҳат боғлари адабиётшуносларга қарашли (уларнинг номи берилгани назарда тутилган). Бу ерда Буюк Навоий ва бошқа барча хиёбонлар. Ёзувчиларнинг ёзиши ва миллий адабиётни ҳеч бўлмаса, Абдулла Қаҳҳор даражасигача кўтариш учун қисқа фурсатларда ҳақиқий ёзувчилар саройини қуриб битказишди”.\nТурсунали Қўзиев бир неча йиллардан буён Ўзбекистон давлат жаҳон тиллари университети Халқаро журналистика факультетида дарс бериб келмоқда. У яқиндагина талабалари билан Адиблар хиёбонига борганини, ёшлардан бири Абдулла Қаҳҳор ҳайкалининг нураб ётганини кўриб, бундан ҳайратга тушганини ёзади.\n“Хиёбон бўйлаб айланиб юрган талабаларимдан бири Абдулла Қаҳҳор ҳайкали ҳолатини кўриб, эсанкираб қолди. Наҳотки ҳар куни ялтироқ сарой томонга кетаркан ҳеч бир ёзувчининг кўзи ушбу “хотира”ни кўрмайди деган савол туғилди мустақиллик тенгдошида. Унга нима деб жавоб бериш керак? Ёки бу талабанинг ҳам биз каби кўр, бефарқ бўлишини кутиб туриш керакми?”, деб сўзларини якунлайди Турсунали Қўзиев.\nАкадемикнинг ёзганларида жон бор. Ижтимоий тармоқдаги муҳокамада ҳам кўплаб зиёлилар Турсунали Қўзиевнинг куйинчаклигини қўллаб-қувватлаб, адиблар хотирасига ҳурмат бир кунлик ёки бир неча соатлик бўлмаслигини айтишмоқда.\nЎзбекистон Республикаси Президенти Шавкатт Мирзиёев 23 декабрь куни Ўзбекистон ёзувчилар уюшмасининг Алишер Навоий номидаги Ўзбекистон Миллий боғи ҳудудида бунёд этилган янги биноси қурилиши ва Адиблар хиёбонида амалга оширилаётган ишлар билан танишган эди. Ўшанда кўплар қатори Абдулла Қаҳҳорнинг ҳайкали ҳам ҳавас қилса арзигулик, тилла рангга бўялган, маҳобатли эди. Бу ташрифга ҳали тўрт ой ҳам бўлмади. Суратда кўриб турганингиздек, Абдулла Қаҳҳор ҳайкали қўлию оёғидан емирилишни бошлади. Бизнинг адибларга кўрсатган ҳурматимиз шуми? Шуми улар хотирасини абадийлаштириш?\nАбдулла Қаҳҳор каби ижодкорлар одамлар қалбига ўз ҳайкалини, сиймосини ўрнатиб кетган. Улар нурамайди, синмайди, ўчириб, йўқ қилиб ҳам бўлмайди. Аксинча, йиллар ўтгани сайин, китобларини ҳар варақлаганингда бу сиймо янада улуғвор бўлиб бораверади. Энди айтингчи, қалбимизда улуғвор сиймоси билан қолган кишилар хотирасига нураган ҳайкаллар қўйиш, уларнинг кун сайин баттар аҳволга тушиб боришини жим томоша қилиб туриш бизга ярашадими?\nБундан бир неча йиллар аввал Абдулла Қодирий номидаги маданият ва истироҳат боғида адиб хотирасига ўрнатилган бюстга ёшлар фломастер, штрих-ўчирғич, бўёқ билан турли беъмани сўзлар ёзиб кетгани, анча вақтгача ҳеч ким бунга эътибор қилмаганини кўрган эдик. Хўш, эртага бу ҳайкаллар ҳам шу кўйга солинмайдими? Мутасаддилар вазиятга тўғри ва холис баҳо берсалар, мақсадга мувофиқ бўлар эди.\nЎзбекистон Республикаси Маданият вазирлиги, Ўзбекистон Бадиий академияси, Тошкент шаҳар ҳокимлиги, Ўзбекистон Ёзувчилар уюшмаси ҳамда Адиблар хиёбони раҳбариятидан мазкур масала бўйича расмий жавоб кутамиз.\nТеглар:Абдулла Қаҳҳор Адиблар хиёбони Турсунали Қўзиев\nФотогалерея: Наманганда Адиблар хиёбони очилди\n12:48, 28.05.2018 2 056\nВидео: Президентнинг топшириқлари бажарилмаяпти!\n13:58, 28.04.2018 9 784\nВидео: Шавкат Мирзиёев Адиблар хиёбонининг биринчи зиёратчиси бўлди\n20:40, 26.12.2017 2 009\nШавкат Мирзиёев ёзувчиларга кўп йиллик орзуси ва армонини ошкор этди\n13:12, 24.12.2017 3 409\nФоторепортаж: бу адиблар хиёбони, адабиёт хиёбони\n18:54, 23.12.2017 4 856